open-index/open-wikipedia-markdown huggingface dataset:
齊金統帝

**黃巢**，唐曹州冤句人。
## 起事
巢本以販鹽為事。乾符中，仍歲凶荒，人饑為盜，河南尤甚。初，里人王仙芝、尚君長聚盜，起於濮陽，攻剽城邑，陷曹、濮及鄆州。先有謠言云：「金色蛤蟆爭努眼，翻卻曹州天下反。」及仙芝起事，時議畏之。左金吾衛上將軍齊克讓為兗州節度使，以本軍討仙芝。仙芝懼，引眾曆陳、許、襄、鄧，無少長皆虜之，眾號三十萬。三年七月，陷江陵。十月，又遣將徐君莒陷洪州，時仙芝表請符節，不允。以神策統軍使宋威為荊南節度招討使，中使楊復光為監軍。復光遣判官吳彥宏諭以唐廷釋罪，別加官爵，仙芝乃令尚君長、蔡溫球、楚彥威相次詣闕請罪，且求恩命。時宋威害復光之功，並擒送闕，敕於狗脊嶺斬之。仙芝怒，悉精銳擊宋威，威軍大敗，復光收其餘眾以統之。唐廷以王鐸代為招討。五年八月，收復亳州，斬仙芝首獻于闕下。

先是，君長弟讓以兄奉使見誅，率部眾入嵖岈山。黃巢、黃揆昆仲八人，率眾數千依讓。月餘，眾至數萬。陷汝州，虜刺史王鐐，又掠關東。唐軍與戰，屢為所敗，巢由是積眾十餘萬。尚讓乃與諸將推巢為王，號「沖天大將軍」，仍署官屬，藩鎮不能制。時天下承平日久，人不知兵。唐僖宗以幼主臨朝，號令出於臣下。南衙北司，迭相矛盾，以至九流濁亂，時多朋黨，小人才勝，君子道消，賢豪忌憤，退之草澤。既一朝有變，天下離心。巢之起事，人士從而附之。或巢馳檄四方，章奏論列，皆指目朝政之弊，蓋士不逞者之辭也。巢徒黨既盛，與仙芝為形援。及仙芝敗，東攻亳州不下，乃襲破沂州據之，仙芝餘黨悉附焉。

時王鐸雖銜招討之權，緩於攻取。時高駢鎮淮南，表請招討巢，許之，議加都統。巢乃渡淮，偽降於駢。駢遣將張璘率兵受降於天長鎮。巢擒璘殺之，因虜其眾。尋南陷湖、湘，遂據交、廣。巢托越州觀察使崔璆奏乞天平軍節度，朝議不允。又乞除官，時宰臣鄭畋與樞密使楊復恭奏，欲請授同正員將軍。盧攜駁其議，請授率府率，如其不受，請以高駢討之。及巢見詔，大詬執政，又自表乞安南都護、廣州節度，亦不允。然巢以士眾烏合，欲據南海之地，永為窠穴，坐邀朝命。

是歲自春及夏，其眾大疫，死者十三四。眾勸請北歸，以圖大利。巢不得已，廣明元年，北逾五嶺，犯湖、湘、江、浙，進逼廣陵，高駢閉門自固，所過鎮戍，望風降巢。九月，渡淮水。十一月十七日，陷洛陽，留守劉允章率分司官迎之。繼攻陝、虢，逼潼關，陷華州，留將奮鈐守之。河中節度使李都詐進表於巢。唐廷以田令孜率神策、博野等軍十萬守潼關。時禁軍皆長安富族，世籍兩軍，豐給厚賜，高車大馬，以事權豪，自少迄長，不知戰陣。初聞科集，父子聚哭，憚於出征。各于兩市出值萬計，傭雇負販屠沽及病坊窮人，以為戰士，操刀載戟，不知激銳。復任宦官為將帥，驅以守關。關之左有谷，可通行人，平時捉稅，禁人出入，謂之禁穀。及巢軍至，唐軍但守潼關，不防禁谷，以為穀既官禁，巢軍無得而逾也。尚讓、林言率前鋒由禁谷而入，夾攻潼關。唐軍大潰，博野都徑還京師，燔掠西市。
## 進京

十二月三日，僖宗夜自開遠門出，趨駱谷，諸王官屬相次奔命。觀軍容使田令孜、王若儔收合禁軍扈從。四日，巢軍至昭應，金吾大將軍張直方率在京兩班迎巢灞上。五日，巢陷京師，據之。時巢眾累年征戰，行伍不勝其富，遇窮民於路，爭行施遺。既入春明門，坊市聚觀，尚讓慰曉市人曰：「黃王為生靈，不似李家不恤汝輩，但各安家。」巢軍競投物遺人。十三日，巢即皇帝位於含元殿，國號「大齊」，年稱「金統」，仍御樓宣赦，且陳符命曰：「唐帝知朕起義，改元廣明，以文字言之，唐已無天分矣。『唐』去『醜』、『口』而安『黃』，天意令黃在唐下，乃黃家日月也。土德生金，予以金王，宜改年為金統。」巢軍搜訪舊宰相不獲，以前浙東觀察使崔璆、楊希古、尚讓、趙章為四相，孟楷、蓋洪為左右軍中尉，費傳古為樞密使，王璠為京兆尹，許建、朱實、劉塘為軍庫使，朱溫、張言、彭攢、季逵為諸衛大將軍、四面游奕使。又選驍勇形體魁梧者五百人，曰功臣。令其甥林言為軍使，比之控鶴。

中和元年二月，尚讓攻鳳翔，鄭畋出師禦之，大敗巢軍于龍尾坡，畋乃馳檄告喻天下藩鎮。四月，涇原行軍唐弘夫之師屯渭北，河中王重榮之師屯沙苑，易定王處存之師屯渭橋，鄜延拓拔思恭之師屯武功，鳳翔鄭畋之師屯盩至。六月，邠寧朱玫之師屯興平，忠武之師三千屯武功。是歲諸侯勤王之師，四面俱會。十二月，宰相王鐸率荊、襄之師自行在至，鄭畋帳下小校竇玫者，驍勇無敵，每夜率敢死之士百人，直入京師，放火燔諸門，斬級而還，巢軍悚駭。

時京畿百姓皆砦于山谷，累年廢耕耘，巢坐空城，賦輸無入，穀食騰踴，米斗三十千。唐軍皆執山砦百姓，鬻于巢為食，人獲數十萬。朝士皆往來同、華，或以賣餅為業，因奔於河中。宰相崔沆、豆盧瓚扈從不及，匿之別墅，所由搜索嚴急，乃微行入永甯里張直方之家。朝貴怙直方之豪，多依之。既而或告巢云：「直方謀反，納亡命。」巢遣人攻其第，直方族誅，沆、瓚數百人皆死。自是巢軍始酷虐，族滅居人。遣使傳命召故相駙馬都尉于琮於其第，琮曰：「吾唐室大臣，不可佐黃家草昧，加之老疾。」巢怒，令誅之。時廣德公主下嫁琮，主入見巢，泣曰：「今日誼不獨存，宜殺予！」巢不許，乃自縊於室。

二年，王處存合忠武之師，敗巢將尚讓，乘勝入京師，巢遁去。處存不為備，是夜復為巢軍襲，唐軍不利。巢怨坊市百姓迎唐軍，乃下令洗城，丈夫丁壯，殺戮殆盡，流血成渠。九月，巢將同州刺史朱溫降重榮。十一月，代北節度使李克用率代北之師，自夏陽渡河，屯沙苑。

## 敗北
三年正月，李克用敗黃揆于沙苑，進營乾坑。二月，巢將林言、趙章、尚讓率眾十萬援華州。克用合河中、易定、忠武之師，戰于梁田坡，大敗巢軍，俘斬數萬，乘勝攻華州，塹柵以環之。克用騎軍在渭北，令薛志勤、康君立每夜突入京師，燔積聚，俘級而旋。黃揆棄華州，唐軍收城。四月八日，克用合忠武騎將龐從遇巢于渭南，決戰三捷，大敗巢軍。十日夜，巢散走。詰旦，克用由光泰門入，收京師。巢乃出藍田、七盤路，東走關東。天下兵馬都監押楊復光露布獻捷於行在，陳破巢事狀。

五月，巢命先鋒將孟楷攻蔡州，節度使秦宗權以兵逆戰，為巢所敗。攻城急，宗權乃稱臣於巢，遂攻陳、許，營于溵水。陳州刺史趙犨迎戰，敗巢前鋒，生擒孟楷，斬之。巢素寵楷，悲惜之，乃悉眾攻陳州，營於城北五里，為宮闕之制，曰八仙營。於是自唐、鄧、許、汝、孟、洛、鄭、汴、曹、濮、徐、兗數十州，畢罹其患。巢圍陳州百日，關東仍歲無耕稼，人餓倚牆壁間。巢軍糧竭，木皮草根皆盡，俘人而食，日殺數千。時朱溫降唐為宣武節度使，與周岌、時溥帥師救陳，趙犨亦乞兵太原。

四年二月，李克用率山西諸軍，由蒲、陝濟河，會關東諸侯，赴援陳州。三月，諸侯之師復集。四月，唐軍敗巢于太康，俘斬萬計，拔其四壁。又敗巢將黃鄴于西華，拔其壁。巢大恐，收其營于故陽里，唐軍進攻之。五月，大雨震雷，平地水深三尺，壞巢壘，巢自離散，復聚于尉氏，逼中牟。翌日，巢屯營汴水北。是日，復大雨震電，溝塍漲流。巢分兵攻汴州，李克用自鄭州引軍襲擊，大敗之，獲巢將李用、楊景。巢率殘眾保胙縣、冤句，唐軍追討。巢幾無所保，其將李讜、楊能、霍存、葛從周、張歸厚、張歸霸各率部下降于大梁，尚讓亦率部下萬人歸時薄。巢軍自相猜間，相殺于營中，所殘者千人，中夜遁去。克用追擊至濟陰而還。巢軍散於兗、鄆界，巢徑入泰山。六月，徐帥時薄遣將張友與尚讓率眾掩捕之，追戰至狼虎谷。巢計蹙，謂其將林言曰：「朕欲討戮奸臣，洗滌朝堂，事成不退，亦誤矣。若取朕首獻唐天子，可得富貴，毋為他人利。」言不忍，巢乃自刎，不殊，言因斬之。俄而斬巢兄存，弟鄴、揆等七人，並殺巢妻子，悉函首，將詣溥。而太原博野軍殺言，與巢首俱上溥，獻於行在，詔以首獻於廟。徐州小史李師悅得巢符璽，上之，拜湖州刺史。
## 著作
*題菊花
*不第後賦菊
*自題像
## 引據

分類:唐列傳
姜齊太公

**齊太公望呂尚**者，東海上人。其先祖嘗為四嶽，佐禹平水土甚有功。虞夏之際封於呂，或封於申，姓姜氏。夏商之時，申、呂或封枝庶子孫，或為庶人，尚其後苗裔也。本姓姜氏，從其封姓，故曰呂尚。

呂尚蓋嘗窮困，年老矣，以漁釣奸周西伯。西伯將出獵，卜之，曰「所獲非龍非彨非虎非羆；所獲霸王之輔」。於是周西伯獵，果遇太公於渭之陽，與語大說，曰：「自吾先君太公曰『當有聖人適周，周以興』。子真是邪？吾太公望子久矣。」故號之曰「太公望」，載與俱歸，立為師。

或曰，太公博聞，嘗事紂。紂無道，去之。游說諸侯，無所遇，而卒西歸周西伯。或曰，呂尚處士，隱海濱。周西伯拘羑里，散宜生、閎夭素知而招呂尚。呂尚亦曰「吾聞西伯賢，又善養老，盍往焉」。三人者為西伯求美女奇物，獻之於紂，以贖西伯。西伯得以出，反國。言呂尚所以事周雖異，然要之為文武師。

周西伯昌之脫羑里歸，與呂尚陰謀修德以傾商政，其事多兵權與奇計，故後世之言兵及周之陰權皆宗太公為本謀。周西伯政平，及斷虞芮之訟，而詩人稱西伯受命曰文王。伐崇、密須、犬夷，大作豐邑。天下三分，其二歸周者，太公之謀計居多。

文王崩，武王即位。九年，欲修文王業，東伐以觀諸侯集否。師行，師尚父左杖黃鉞，右把白旄以誓，曰：「蒼兕蒼兕，總爾眾庶，與爾舟楫，後至者斬！」遂至盟津。諸侯不期而會者八百諸侯。諸侯皆曰：「紂可伐也。」武王曰：「未可。」還師，與太公作此太誓。

居二年，紂殺王子比干，囚箕子。武王將伐紂，卜龜兆，不吉，風雨暴至。群公盡懼，唯太公彊之勸武王，武王於是遂行。十一年正月甲子，誓於牧野，伐商紂。紂師敗績。紂反走，登鹿臺，遂追斬紂。明日，武王立于社，群公奉明水，衛康叔封布采席，師尚父牽牲，史佚策祝，以告神討紂之罪。散鹿臺之錢，發鉅橋之粟，以振貧民。封比干墓，釋箕子囚。遷九鼎，修周政，與天下更始。師尚父謀居多。

於是武王已平商而王天下，封師尚父於齊營丘。東就國，道宿行遲。逆旅之人曰：「吾聞時難得而易失。客寢甚安，殆非就國者也。」太公聞之，夜衣而行，犁明至國。萊侯來伐，與之爭營丘。營丘邊萊。萊人，夷也，會紂之亂而周初定，未能集遠方，是以與太公爭國。

太公至國，修政，因其俗，簡其禮，通商工之業，便魚鹽之利，而人民多歸齊，齊為大國。及周成王少時，管蔡作亂，淮夷畔周，乃使召康公命太公曰：「東至海，西至河，南至穆陵，北至無棣，五侯九伯，實得征之。」齊由此得征伐，為大國，都營丘。蓋太公之卒百有餘年，子丁公呂伋立。
方勵之

**方勵之**，浙江杭州人。民國廿五年二月十二日，誕於京。年十六，勵之舉北京大學試入物理系。西元一九五五年，入中共，逾年充中國科學院研究員。中科大黨委書記郁文、劉達薦勵之，累遷天體物理學教授、中科大副校長、天文學會副理事長及國際天文聯合會宇宙學組委等。一九八零年，授中科院學部委員。時海內政潮迭起，中共維新、守舊諸黨人傾軋相排沮。勵之屢上書黨渠鄧小平言憲政改制事，並偕學者王若望、劉賓雁輩號召青年學運，集會講演，倡以興西學，文士號為「新啟蒙導師」。及丙寅事變作，小平心銜之，乃亟請削勵之黨籍，褫副校長職，調北京天文台。天安門事棘，勵之聞學運慘酷狀，益大慟，尋避寓美國使館。居歲餘，中共宥勵之，遂攜其妻李氏徙美國。厥後充亞利桑那大學教授，由是務韜晦，訓課著述其間，終勵之世無復還中原焉。二零一二年四月六日，勵之以心疾卒於家，年七十有六，葬圖森東一墓園，臨奠者咸悲悼。勵之論學粹然，議論皆究思格致，而極陳泰西自由開化之說，以啟蒙諸生。勵之所撰書考輯甚多，其可稱著者曰《宇宙創生》、《相對論天體物理之述》、《牛頓定律至愛因斯坦相對論》、《中國大百科全書·天文學巻》、文集六巻，譯作《引力論》等。

## 親眷

勵之娶北大物理系教員李淑嫻，孕二子也。

## 考據

分類:中華人民共和國列傳
分類:浙江省列傳
信陵君

**魏公子無忌**者，魏昭王子少子而魏安釐王異母弟也。昭王薨，安釐王即位，封公子為**信陵君**。是時范雎亡魏相秦，以怨魏齊故，秦兵圍大梁，破魏華陽下軍，走芒卯，魏王及公子患之。公子為人仁而下士，士無賢不肖皆謙而禮交之，不敢以其富貴驕士。士以此方數千里爭往歸之，致食客三千人。當是時，諸侯以公子賢，多客，不敢加兵謀魏十餘年。

公子與魏王博，而北境傳舉烽，言「趙寇至，且入界」。魏王釋博，欲召大臣謀。公子止王曰：「趙王田獵耳，非為寇也。」復博如故。王恐，心不在博。居頃，復從北方來傳言曰：「趙王獵耳，非為寇也。」魏王大驚，曰：「公子何以知之？」公子曰：「臣之客有能深得趙王陰事者，趙王所為，客輒以報臣，臣以此知之。」是後魏王畏公子之賢能，不敢任公子以國政。

魏有隱士曰侯嬴，年七十，家貧，為大梁夷門監者。公子聞之，往請，欲厚遺之。不肯受，曰：「臣脩身絜行數十年，終不以監門困故而受公子財。」公子於是乃置酒大會賓客。坐定，公子從車騎，虛左，自迎夷門侯生。侯生攝敝衣冠，直上載公子上坐，不讓，欲以觀公子。公子執轡愈恭。侯生又謂公子曰：「臣有客在市屠中，願枉車騎過之。」公子引車入市，侯生下見其客朱亥，俾倪故久立，與其客語，微察公子。公子顏色愈和。當是時，魏將相宗室賓客滿堂，待公子舉酒。市人皆觀公子執轡。從騎皆竊罵侯生。侯生視公子色終不變，乃謝客就車。至家，公子引侯生坐上坐，遍贊賓客，賓客皆驚。酒酣，公子起，為壽侯生前。侯生因謂公子曰：「今日嬴之為公子亦足矣。嬴乃夷門抱關者也，而公子親枉車騎，自迎嬴於眾人廣坐之中，不宜有所過，今公子故過之。然嬴欲就公子之名，故久立公子車騎市中，過客以觀公子，公子愈恭。市人皆以嬴為小人，而以公子為長者能下士也。」於是罷酒，侯生遂為上客。侯生謂公子曰：「臣所過屠者朱亥，此子賢者，世莫能知，故隱屠間耳。」公子往數請之，朱亥故不復謝，公子怪之。

魏安釐王二十年，秦昭王已破趙長平軍，又進兵圍邯鄲。公子姊為趙惠文王弟平原君夫人，數遺魏王及公子書，請救於魏。魏王使將軍晉鄙將十萬眾救趙。秦王使使者告魏王曰：「吾攻趙旦暮且下，而諸侯敢救者，已拔趙，必移兵先擊之。」魏王恐，使人止晉鄙，留軍壁鄴，名為救趙，實持兩端以觀望。平原君使者冠蓋相屬於魏，讓魏公子曰：「勝所以自附為婚姻者，以公子之高義，為能急人之困。今邯鄲旦暮降秦而魏救不至，安在公子能急人之困也！且公子縱輕勝，棄之降秦，獨不憐公子姊邪？」公子患之，數請魏王，及賓客辯士說王萬端。魏王畏秦，終不聽公子。公子自度終不能得之於王，計不獨生而令趙亡，乃請賓客，約車騎百餘乘，欲以客往赴秦軍，與趙俱死。

行過夷門，見侯生，具告所以欲死秦軍狀。辭決而行，侯生曰：「公子勉之矣，老臣不能從。」公子行數里，心不快，曰：「吾所以待侯生者備矣，天下莫不聞，今吾且死而侯生曾無一言半辭送我，我豈有所失哉？」復引車還，問侯生。侯生笑曰：「臣固知公子之還也。」曰：「公子喜士，名聞天下。今有難，無他端而欲赴秦軍，譬若以肉投餒虎，何功之有哉？尚安事客？然公子遇臣厚，公子往而臣不送，以是知公子恨之復返也。」公子再拜，因問。侯生乃屏人間語，曰：「嬴聞晉鄙之兵符常在王臥內，而如姬最幸，出入王臥內，力能竊之。嬴聞如姬父為人所殺，如姬資之三年，自王以下欲求報其父仇，莫能得。如姬為公子泣，公子使客斬其仇頭，敬進如姬。如姬之欲為公子死，無所辭，顧未有路耳。公子誠一開口請如姬，如姬必許諾，則得虎符奪晉鄙軍，北救趙而西卻秦，此五霸之伐也。」公子從其計，請如姬。如姬果盜晉鄙兵符與公子。

公子行，侯生曰：「將在外，主令有所不受，以便國家。公子即合符，而晉鄙不授公子兵而復請之，事必危矣。臣客屠者朱亥可與俱，此人力士。晉鄙聽，大善；不聽，可使擊之。」於是公子泣。侯生曰：「公子畏死邪？何泣也？」公子曰：「晉鄙嚄唶宿將，往恐不聽，必當殺之，是以泣耳，豈畏死哉？」於是公子請朱亥。朱亥笑曰：「臣乃市井鼓刀屠者，而公子親數存之，所以不報謝者，以為小禮無所用。今公子有急，此乃臣效命之秋也。」遂與公子俱。公子過謝侯生。侯生曰：「臣宜從，老不能。請數公子行日，以至晉鄙軍之日，北鄉自剄，以送公子。」公子遂行。

至鄴，矯魏王令代晉鄙。晉鄙合符，疑之，舉手視公子曰：「今吾擁十萬之眾，屯於境上，國之重任，今單車來代之，何如哉？」欲無聽。朱亥袖四十斤鐵椎，椎殺晉鄙，公子遂將晉鄙軍。勒兵下令軍中曰：「父子俱在軍中，父歸；兄弟俱在軍中，兄歸；獨子無兄弟，歸養。」得選兵八萬人，進兵擊秦軍。秦軍解去，遂救邯鄲，存趙。趙王及平原君自迎公子於界，平原君負籣矢為公子先引。趙王再拜曰：「自古賢人未有及公子者也。」當此之時，平原君不敢自比於人。公子與侯生決，至軍，侯生果北鄉自剄。

魏王怒公子之盜其兵符，矯殺晉鄙，公子亦自知也。已卻秦存趙，使將將其軍歸魏，而公子獨與客留趙。趙孝成王德公子之矯奪晉鄙兵而存趙，乃與平原君計，以五城封公子。公子聞之，意驕矜而有自功之色。客有說公子曰：「物有不可忘，或有不可不忘。夫人有德於公子，公子不可忘也；公子有德於人，願公子忘之也。且矯魏王令，奪晉鄙兵以救趙，於趙則有功矣，於魏則未為忠臣也。公子乃自驕而功之，竊為公子不取也。」於是公子立自責，似若無所容者。趙王埽除自迎，執主人之禮，引公子就西階。公子側行辭讓，從東階上。自言罪過，以負於魏，無功於趙。趙王侍酒至暮，口不忍獻五城，以公子退讓也。公子竟留趙。趙王以鄗為公子湯沐邑，魏亦復以信陵奉公子。公子留趙。

公子聞趙有處士毛公藏於博徒，薛公藏於賣漿家，公子欲見兩人，兩人自匿不肯見公子。公子聞所在，乃間步往從此兩人遊，甚歡。平原君聞之，謂其夫人曰：「始吾聞夫人弟公子天下無雙，今吾聞之，乃妄從博徒賣漿者游，公子妄人耳。」夫人以告公子。公子乃謝夫人去，曰：「始吾聞平原君賢，故負魏王而救趙，以稱平原君。平原君之遊，徒豪舉耳，不求士也。無忌自在大梁時，常聞此兩人賢，至趙，恐不得見。以無忌從之游，尚恐其不我欲也，今平原君乃以為羞，其不足從遊。」乃裝為去。夫人具以語平原君。平原君乃免冠謝，固留公子。平原君門下聞之，半去平原君歸公子，天下士復往歸公子，公子傾平原君客。

公子留趙十年不歸。秦聞公子在趙，日夜出兵東伐魏。魏王患之，使使往請公子。公子恐其怒之，乃誡門下：「有敢為魏王使通者，死。」賓客皆背魏之趙，莫敢勸公子歸。毛公、薛公兩人往見公子曰：「公子所以重於趙，名聞諸侯者，徒以有魏也。今秦攻魏，魏急而公子不恤，使秦破大梁而夷先王之宗廟，公子當何面目立天下乎？」語未及卒，公子立變色，告車趣駕歸救魏。

魏王見公子，相與泣，而以上將軍印授公子，公子遂將。魏安釐王三十年，公子使使遍告諸侯。諸侯聞公子將，各遣將將兵救魏。公子率五國之兵破秦軍於河外，走蒙驁。遂乘勝逐秦軍至函谷關，抑秦兵，秦兵不敢出。當是時，公子威振天下，諸侯之客進兵法，公子皆名之，故世俗稱魏公子兵法。

秦王患之，乃行金萬斤於魏，求晉鄙客，令毀公子於魏王曰：「公子亡在外十年矣，今為魏將，諸侯將皆屬，諸侯徒聞魏公子，不聞魏王。公子亦欲因此時定南面而王，諸侯畏公子之威，方欲共立之。」秦數使反間，偽賀公子得立為魏王未也。魏王日聞其毀，不能不信，後果使人代公子將。公子自知再以毀廢，乃謝病不朝，與賓客為長夜飲，飲醇酒，多近婦女。日夜為樂飲者四歲，竟病酒而卒。其歲，魏安釐王亦薨。

秦聞公子死，使蒙驁攻魏，拔二十城，初置東郡。其後秦稍蠶食魏，十八歲而虜魏王，屠大梁。高祖始微少時，數聞公子賢。及即天子位，每過大梁，常祠公子。高祖十二年，從擊黥布還，為公子置守冢五家，世世歲以四時奉祠公子。
分類:周列傳
馬拉

**馬拉** ，諱**讓-保爾**，法蘭西人。西元一七四三年五月廿四日，誕於布德里。

## 生平

馬拉早慧，蒞英吉利登聖安德魯斯大學醫學博士，以善醫遊至法京師。馬拉善談議，好讀共和立憲諸書，撰《奴隸制枷鎖論》，力言王政弊竇。革命變起，馬拉辦《人民之友報》於京，撰文切陳時艱，結徒聚義，籲共和新學，旋請入科德利埃俱樂部。馬拉講學崇民粹，視王黨及權貴士大夫若寇讎，素與其不協。初，王黨召普奧聯兵入寇，陷凡爾登，京師門戶洞開。事急，馬拉恐城內通敵，倡悉誅留京教士貴族；百姓爭響應犯監獄，殺諸囚千餘人，屠戮慘烈。一七九二年，馬拉乃合同志丹東、羅伯斯庇爾、德穆蘭等創設雅各賓黨，數上書請興輿論、更國體、布教化、募練兵，亟欲除王室弊政。是年，國民公會立，馬拉以京師代表選充議員。九月，公會黜法王為庶人，與王后及其子同圈禁聖殿塔，尋設置革命法庭，命諸議員充推事會鞫王罪狀。及鞫治，馬拉極陳斬王首以謝國人，羅伯斯庇爾輩咸附之。逾年，王坐棄市，共和法度始堅穩焉。當此時，雅各賓、吉倫特兩黨勢熾，漸以政見異同交惡，於是愈相水火矣。五月，雅各賓黨人縱兵至公會，集議劾吉倫特諸議員謀復辟。馬拉亦偕丹東等詆斥之，飭請置其重典，械系吉倫特黨人，下獄論罪。七月鞫畢，吉倫特渠魁布里索、羅蘭夫人、韋尼奧等俱定斬監候，異論者株連甚眾，民多緘默不安，雅各賓用事益獨斷。先是，馬拉攻訐政府尤力，遇緝捕，而頻避匿地道。革命既成，至是染膚疾，馬拉遂日沐藥浴，杜門療治。七月十三日，吉倫特餘黨科黛入謁馬拉私邸，馬拉方沐藥浴，科黛詐進言，遽斫殺之，卒，時年五十。馬拉遇刺，雅各賓同列致奠悉悲涕，葬先賢祠，後二年改葬。

## 家眷

* 父：**讓·馬拉**
* 母：**露易絲·卡布羅**
* 弟：**大衛·馬拉**
* 妻：**西蒙娜·埃弗拉德**，下嫁馬拉無子。

## 著書
* ''A Philosophical Essay on Man'' (1773)
* ''The Chains of Slavery'' (1774)
* An Essay on Gleets &c. (1775)
* ''Enquiry into the Nature, Cause, and Cure of a Singular Disease of the Eyes'' (1776)
* ''De l'Homme'' (1776)
* ''Découvertes de M. Marat sur le feu, l'électricité et la lumière'' (1779)
* ''Plan de Législation Criminelle'' (1780)
* ''Recherches physiques sur le feu'' (1780)
* ''Recherches physiques sur l'électricité, &c'' (1782)
* ''Mémoire sur l'électricité médicale'' (1783)
* ''Notions élémentaires d'optique'' (1784)
* Éloge de Montesquieu : présenté à l'Académie de Bordeaux, le 28 mars 1785 / par J.-P. Maratz ; publié avec une introduction, par Arthur de Brézetz,...
* ''Optique de Newton'' (1787)
* ''Mémoires académiques'' (1788)
* ''Offrande à la Patrie'' (1789)
* Constitution, ou projet de déclaration des Droits de l'Homme et du Citoyen (1789)
* ''Les Charlatans modernes, ou lettres sur le charlatanisme académique''
* ''Les chaînes de l'Esclavage'' (1792) 

## 考據
五德終始說

**五德終始說**，乃戰國陰陽家鄒衍所創之歷史循環論，以五行相勝之理，演王朝興替之變，為華夏古之政權彰其位正之器。其說熔天文、曆法、巫術於一爐，垂於後世兩千餘年。

## 淵源
### 五行生剋
源於《尚書·洪範》「水、火、木、金、土」五材說，鄒衍賦其道德歷史之性。
### 天文星象
觀熒惑守心、五星連珠等異象，附會人間興亡。

### 數術整合
融合《易經》卦氣說、《黃帝內經》五運六氣，構建宏大宇宙論。

## 要義
### 五德輪轉
每朝對一德，依土克水、木克土、金克木、火克金、水克火之序更迭。  

 • 黃帝土德  
 • 夏木德 
 • 商金德
 • 周火德  
 • 秦水德

### 符應改制
新朝須改正朔，易服色。秦自居水德，尚黑，數用六，以十月為歲首。漢初襲水德，武帝改土德，尚黃，數用五。 

## 實踐
秦始皇采水德說，建黑帝祠，更黃河名德水，以彰代周之正。王莽篡漢，造「漢為火德，新為土德」之讖，自稱土德聖王。武則天改唐土德為周金德，鑄九鼎銘五行，藉此正名。

## 流變
西漢劉向改相勝為相生，漢轉火德，衍生「赤帝斬白蛇」神話。曹魏土德以代漢火，蜀漢續火德。遼自居水德以克宋火，金承遼水為木德，形成多政權並行之五德體系。

## 評
 • 歐陽修：「昧者之說」
 • 王夫之：「五德之妖妄」
 • 清聖祖：「五德之說，本屬漢人附會」
 • 梁啟超：「此說如曆書，已過時效」

## 據
 • 《[[史記]]》
 • 《[[[呂氏春秋](https://zh.wikisource.org/w/index.php?title=%E5%90%95%E6%B0%8F%E6%98%A5%E7%A7%8B_(%E5%9B%9B%E5%BA%AB%E5%85%A8%E6%9B%B8%E6%9C%AC)&oldid=658725/)]]》
 • 《[[墨子 (書)|墨子]]》
 • 《[[淮南子]]》
 • 《[[春秋繁露]]》
 • 《[[漢書]]》
 • 《[[新唐書]]》
 • 《[[正統論]]》
 • 《[[讀通鑑論]]》
 • 《[[廿二史劄記]]》
 • 《[[黃帝內經]]》
 • 《[[易經]]》
 • 《[[尚書]]》
柯西金

**柯西金** ，諱**阿列克謝**，蘇維埃人。西元一九〇四年二月廿一日，誕聖彼得堡。年十五，柯氏入蘇維埃紅軍，逾八年以黨部薦入蘇共。未幾，登列寧格勒紡織學校，擢紡織廠長。累官至列寧格勒人民委員會主席、蘇共中央委員及紡織人民委員。一九四〇年，蘇共政治局以柯氏機敏，銳意贊畫，擢人民委員會副主席。一九四三年，命兼蘇俄部長會議主席。及世界大戰平，召柯氏入值政治局，授委員，改蘇聯部長會議副主席。柯氏既預閣事，請務冶礦、擴阡陌、興互市、理農桑、墾荒濬河，為政多更張，聲聞益著。黨魁赫魯曉夫數嘉柯氏才略，乃薦之。一九六〇年五月，命與米高揚同充部長會議第一副主席。歷事四年，克里姆林宮變作，勃列日涅夫遽代赫氏為蘇共第一書記。勃氏知柯氏素負時望，將大用，遂授柯氏部長會議主席，充政治局委員如故。柯氏握揆席十六年，乃以老病請解任；十月，休致，至是歸第養疴。是年十二月十八日，卒於京師，年七十有六。勃氏予蘇共高幹例治喪，葬紅場墓園。柯氏妻克拉夫季婭，早卒，孕一女。

## 引據

分類:蘇聯世家
世宗特別自治市

**世宗特別自治市**，在大韓民國。古又稱燕岐。

## 政區
世宗特別自治市有十二洞，一邑，九面。
許世英

**許世英**，字**靜仁**，安徽人也。清同治十一年九月十日，誕建德。世英登光緒廿三年拔貢，隸刑部，加官至山西布政使。北洋初，以直隸都督張錫鑾薦充大理院長，轉司法總長。累遷奉天民政長、內務、交通部總長、安徽省長、華義銀行總裁及善後會議秘書長。民國十四年十二月，執政府復置責任內閣，擢世英為國務總理，逾年求退。及國民革命成，起復，世英請入國民黨，授賑務委員會委員長。廿五年二月，命世英以特命全權大使遣駐日本。抗戰作，中日邦交裂，始還，改中央救濟金保管委員會委員長。卅四年，充國府高等顧問，越二年授行政院蒙藏委員會委員長，兼政務委員。卅九年，世英徙臺灣，旋授總統府資政。卌九年，敕選國民大會安徽省代表。五十三年十月十三日，卒於臺北，時年九十二，葬陽明山。

## 考據

分類:中華民國列傳
分類:中華民國外使列傳
路易斯·卡雷羅·布蘭科

**路易斯·卡雷羅·布蘭科** ，西班牙人，兵家子也。西元一九零四年三月四日，誕坎塔布里亞。

## 生平

年十四，布氏入聖費爾南多水師學院，遍習海軍諸技藝。里夫邊釁起，布氏以海軍中尉從征摩洛哥，積勞至潛艦中隊長。還京，充海軍戰爭學院教員。一九二九年，西將弁女瑪麗亞下嫁布氏，孕五子。一九三六年七月，渠帥佛朗哥舉兵，內戰作。始，共和政府令悉捕海內資敵者，布氏父兄皆坐通謀，下獄死。布氏怒甚，乃走法蘭西，明年入佛朗哥軍，累授護衛、驅逐艦長。及佛軍克京師，新政府立，布氏敘功加海軍司令銜。一九四一年五月，佛朗哥命布氏代莫蘭特上校充內閣秘書長，參預軍國事，數十年其間寵眷愈厚。一九六六年，封海軍上將；俄頃，擢副首相。一九六九年七月，佛朗哥詔立胡安親王長子卡洛斯為儲嗣，布氏以次輔授查理三世暨西斯內羅斯勳章。值佛朗哥在位久，高年倦勤；越四年命布氏代己組閣，退居攝政宮。是年六月九日，拜首相。十二月二十日，共和黨人穴地道伏之，俟布氏望彌撒至，以爆彈轟擊布氏於市，旋殞命，時年六十九。布氏卒，佛朗哥號慟，詔輟朝，王儲卡洛斯及羣臣俱臨奠。葬布氏帕爾多墓，贈公爵，追晉海軍元帥。

## 考據

分類:西班牙列傳
牧野伸顯

**牧野伸顯** ，小字**伸熊**，日本人。內務卿大久保利通第二子，母曰滿壽。文久元年十一月廿四日，誕於薩摩。

## 生平
伸顯方沖齡，嗣利通姨兄牧野吉之丞後，改姓「牧野」。及吉之丞卒，還本家。年十歲，從利通及岩倉具視等出使美國，求學於費城。越三年還，入東京開成學校習洋務。明治十三年，外務省招致伸顯為胥役，以其曉交聘調英使館。先是，參議伊藤博文蒞倫敦考察憲政，聞伸顯博學有幹才，遂召。伸顯既入謁，應對稱意，論維新事亦如指掌，自是屢承顧問。累擢福井、茨城縣知事，駐義大利、奧地利公使。伸顯富機警，志氣英毅，元老西園寺公望嘗與伸顯言，悅之，及組閣為總理，輒薦用伸顯，日見親厚。卅九年，授文部大臣，明年敘功封男爵。卌四年，改農商務大臣。大正二年，充外務大臣，俄而敕選貴族院議員。八年，歐戰平，命伸顯以副使從公望蒞巴黎和會，上種族平等書，為亞細亞諸國所美。六月，訂立《凡爾賽條約》。還，晉子爵，賞旭日桐花大綬章。十年，公望與松方正義薦伸顯代中村熊次郎為宮相。二月，授宮內大臣。十四年，遷內大臣，侍讀皇太子。伸顯善察太子意，掌內府遇事多進諫；太子既御極，大政剖決、閣揆黜陟，必諮伸顯議訖施行，倚信尤隆。昭和十年，伸顯求退，帝涕泣不允，固請再三，乃加恩以伯爵致仕，隱居私第。逾年兵變起，叛軍分遣馳擊諸元老，亟欲襲殺之。時伸顯幸湯河原旅舍，幾獲叛軍重譴，其婿吉田茂女和子力救之，至是得免。三月，事稍定，遂歸寓千葉，惟弈棋讀書為樂。廿四年一月廿五日，卒於家，年八十有七。帝及皇后嗟悼之，賜優恤，委總理吉田茂致奠，追贈從一位，授勳一等，葬東京青山靈園。

## 子女

伸顯娶子爵三島通庸女峰子為婦，生一子二女。

## 引據

分類:明治列傳
分類:大正列傳
分類:昭和列傳
警世通言

《**警世通言**》者，明稗官馮夢龍所輯《三言》之次編也。天啟四年，馮夢龍輯《喻世明言》《警世通言》《醒世恆言》三編行世，凡百二十卷。是書承宋元話本遺風，兼採傳奇軼聞，或潤舊文，或創新篇。

其書四十卷，所錄多涉世態炎涼。或述生死至交、重義守諾，若《俞伯牙摔琴謝知音》；或諷薄倖負心、世態炎凉，若《杜十娘怒沉百寶箱》；或狀人妖奇緣、情之所鍾，若《白娘子永鎮雷峰塔》；或譏吏治昏聵、草菅人命，若《崔待詔生死冤家》。每卷開篇必綴詩詞，入話敷陳義理，正話演繇故事，收束則以箴言警句。

考其筆法，善以俚語俗諺入文，若「春為花博士，酒是色媒人」等句，至今猶傳閭巷。至若杜十娘沉箱投江，百寶與香軀俱沒；白娘子鎮塔遺恨，真情共佛法相爭，皆能令觀者扼腕太息，足見其筆力雄健。
## 卷目
 第一卷 俞伯牙摔琴謝知音
 第二卷 莊子休鼓盆成大道
 第三卷 王安石三難蘇學士
 第四卷 拗相公飲恨半山堂
 第五卷 呂大郎還金完骨肉
 第六卷 俞仲舉題詩遇上皇
 第七卷 陳可常端陽仙化
 第八卷 崔待詔生死冤家
 第九卷 李謫仙醉草嚇蠻書
 第十卷 錢舍人題詩燕子樓
 第十一卷 蘇知縣羅衫再合
 第十二卷 范鰍兒雙鏡重圓
 第十三卷 三現身包龍圖斷冤
 第十四卷 一窟鬼癩道人除怪
 第十五卷 金令史美婢酬秀童
 第十六卷 小夫人金錢贈年少
 第十七卷 鈍秀才一朝交泰
 第十八卷 老門生三世報恩
 第十九卷 崔衙內白鷂招妖
 第二十卷 計押番金鰻產禍
 第二十一卷 趙太祖千里送京娘
 第二十二卷 宋小官團圓破氈笠
 第二十三卷 樂小舍拚生覓偶
 第二十四卷 玉堂春落難逢夫
 第二十五卷 桂員外途窮懺悔
 第二十六卷 唐解元一笑姻緣
 第二十七卷 假神仙大鬧華光廟
 第二十八卷 白娘子永鎮雷峰塔
 第二十九卷 宿香亭張浩遇鶯鶯
 第三十卷 金明池吳清逢愛愛
 第三十一卷 趙春兒重旺曹家莊
 第三十二卷 杜十娘怒沉百寶箱
 第三十三卷 喬彥傑一妾破家
 第三十四卷 王嬌鸞百年長恨
 第三十五卷 況太守斷死孩兒
 第三十六卷 皂角林大王假形
 第三十七卷 萬秀娘仇報山亭兒
 第三十八卷 蔣淑真刎頸鴛鴦會
 第三十九卷 福祿壽三星度世
 第四十卷 旌陽宮鐵樹鎮妖
## 評
然是書亦不免時弊。間有篇章託鬼神以說果報，借秘戲以媚俗耳，魯迅《中國小說史略》嘗譏其「誨淫誨盜，雜廁其中」。然衡諸晚明世風，此等筆墨實映奢靡之氣，未可全以糟粕視之。今觀全帙，勸善之誠終勝誨淫之弊，誠如李漁《閒情偶寄》所云：「馮生三言，猶藥中之甘草，雖不能起死回生，亦足調和眾味。」
## 據
 • 魯迅《中國小說史略·明之人情小說》
 • 譚正璧《三言兩拍資料·卷下》
 • 袁行霈《中國文學史·第四編》
 • 陸樹侖《馮夢龍研究資料彙編》
 • 馮夢龍《警世通言》

分類:書籍
文子

**文子**者，姓**辛氏**，號**計然**，或謂姓文名種，楚平王時人。一說為晉之公孫，周衰適越，范蠡師事之。其人行跡飄渺，《史記·貨殖列傳》載計然七策，范蠡用其術而富越，太史公謂「計然之策十，越用其五而得意」。

按《漢書·藝文志》道家類著《文子》九篇，班固自注：「老子弟子，與孔子並時」。北魏李暹注謂「姓辛，葵丘濮上人，號曰計然」。其人嘗南遊吳越，說范蠡以「貴流通、尚平均、戒盈滿」之術，語見《越絕書》。然考《文子》書中屢稱「平王問」，劉向《別錄》疑為周平王，後世學者多考為楚平王，遂生年代齟齬之論。

## 評
《文子》十二篇，唐號《通玄真經》，其書以道攝儒，兼綜刑名。徐靈府謂「參贊玄聖，祖述黃老」。柳宗元《辯文子》譏其「駁書也」，然一九七三年定州漢墓竹簡出，證其戰國末已流傳。其言「水為至柔而能穿石」喻守柔之道，「山高則雲雨潤之」明天人相感，皆深契黃老旨趣。班固列之道家，然觀「四經」之論、「五兵」之喻，實開黃老治術之先河。章太炎謂「文子者，道術之津樑，雜家之鼻祖」。

## 據
 • 班固《漢書·藝文志》
 • 定州漢墓竹簡《文子》釋文
 • 葛洪《神仙傳·卷九》
 • 章太炎《國故論衡·原道》

分類:周列傳
聖母大學

縮圖|198x198像素
**聖母大學**（University of Notre Dame du Lac）者，主曆一八四二年肇建，在印第安納州北境，襟平湖而帶沃野，佔地千二百英畝，屋宇櫛比，金頂凌霄，聖光披拂。

其地原屬荒野，耶穌會士索林者，懷拓荒之志，斬荊辟土，初立木舍兩楹，授拉丁經義。今觀校園勝景，金穹主樓聳峙中樞，以八十磅純金覆頂，映日生輝，夜則與星月爭耀。側立聖心聖母二堂，彩窗斑斕，晨昏禱聲相續。至若春櫻繞湖，秋楓匝道，負笈之士行吟其間，恍若桃源中人。

斯校治學，文理並重，尤以商、管、法、政著稱。然其立校之本，在於以天主教精神鑄魂。訓曰生命、甘甜、希望，勸學子當懷悲憫，求真理，致中和。百七十年間，賢才輩出，諾獎得主，政壇樞臣，布衣學者，散作人間星火。
分類:美國大學
哥倫比亞大學

縮圖
**哥倫比亞大學**者，創於英屬美洲，時維乾隆十九年。校踞曼哈頓島，臨哈德遜河，倚晨邊高地，銅門石柱巍然，藤蔓攀牆垂綠，望若雅典衛城遺風，實為新大陸學術淵藪。初為英王敕建，冠名「國王學院」。漢密爾頓諸賢振興，更今名以彰寰宇胸襟。洛氏圖書館穹頂鎏金，藏書千萬，廊柱間鐫但丁、牛頓諸聖像，巴特勒樓前智泉噴湧。

斯校治學，兼容並蓄，尤以新聞、法政、醫理冠絕當世。諾獎得主逾百。其精神貴乎「借汝之光，得見光明」（In lumine Tuo videbimus lumen）之校訓，更立核心課程，令諸生必讀柏拉圖、荷馬史詩，養浩然之氣。身處紅塵紐約，獨持學術清輝，使市聲與書聲交響，功利與理想相衡，有海納百川之量，育愛迪生、奧巴馬等俊傑。
分類:美國大學
紐約大學

縮圖|字徽
**紐約大學**，美國大學也，在紐約市。公曆一八三一年，都會名流，若美利堅財務卿艾爾伯特·加勒廷等，鑒倫敦大學之制，倡立斯學，初名曰「紐約市大學」。至一八九六年，始易今名。

學宮散佈曼哈頓市衢，無圍垣以為限隔，學府市聲，融為一體，開都會興學之新風。主校區環華盛頓廣場而建，廣場之拱門，雖非校產，然其精神所託，已為大學之表識。每年畢業盛典，皆於此處行之。校色尚紫，因號「紫羅蘭」；校徽則以火炬為幟，取智識之光、燭照天下之意。

大學治學，崇尚致用。於格致、人文、藝術諸域，皆有令譽。其蒂施藝術學院，尤以影視、戲劇名世，為全美翹楚；商賈、律法之學，亦蜚聲國際，斯特恩商學院、紐約大學法學院之畢業生，多為業界棟樑。

規模宏大，立學區於海外，今有阿布達比、上海二分校，可授學位。復設學樞於柏林、佛羅倫斯、倫敦、巴黎、布拉格、雪梨、華盛頓等十餘都會，環球佈局，學脈廣傳。
## 據

分類:美國大學
普渡大學

**普渡大學**者，在印第安納，肇建於同治八年。校踞西拉法葉城，三河交匯處，平疇百里，紅磚樓群巍然如鑄，銅鐘塔影斜映玉米田，盡顯中西部渾厚氣象。初為農工學院，承「授業、格物、濟世」之訓，今觀校園勝跡，鐘塔凌霄報時如梵唄，工程樓內機樞密布似星圖。航空館懸阿波羅艙殘骸，鑄鐵廊柱森然列峙，猶記登月第一人阿姆斯特朗足跡。斯校以工學稱雄，航空宇航冠絕北美，農科機械亦執牛耳。
分類:美國大學
通玄經

《**通玄經**》者，唐玄宗開元二十九年詔封《**文子**》之尊號也。其書本稱《文子》，戰國末黃老遺緒，託名辛文子所著。以「通玄」為目，蓋取《文子·道原》「通於玄妙」之義，彰其究天人之際、貫道術之微。與《道德經》《南華經》《沖虛經》並列道家經典，宋元以降奉為道門必修典要。
  
考其書十二篇，班固《漢書·藝文志》錄九篇，至隋唐衍為十二。一九七三年河北定州漢墓竹簡出，殘篇與今本合者六章，證其非全偽之書。唐貞觀間魏徵輯《群書治要》，採《文子》語廿二則；徐靈府作《通玄真經注》，首倡「道、德、仁、義、禮五者一體」之說。宋朱弁評其「猶素練加丹，玄酒調醴」，言其糅合諸子之跡。元杜道堅《通玄真經纘義》謂：「其文雜而續，其旨博而約」，蓋歷代注疏迭加，漸成今貌。

## 評
 • 柳宗元：「多竊取他書」
 • 章太炎《國故論衡》稱「黃老脈絡，盡在通玄」
 • 近人李學勤據竹簡考證，斷為「戰國黃老學者答問錄」，可謂定讞。

## 據
 • 班固《漢書·藝文志·道家類》  
 • 定州漢墓竹簡整理小組《文子釋文》  
 • 杜道堅《通玄真經纘義·序》  
 • 李學勤《簡帛佚籍與學術史》  

分類:道家
數碼獸系列

**數碼獸/數碼怪獸**，乃平成八年威茲原案企劃，翌年平成九年六月二十六日由萬代發售攜帶機及跨媒介製作之產品系列也。

乃新世代之奇志，融動畫、漫畫、小說、電玩、卡牌、玩具於一體，述「數碼世界」中數碼獸與人之共赴傳奇。其數碼獸，數據之靈也，形態萬千，或似神獸，或類精怪，皆具靈識，能言能思，與人結契，情義深厚。獸分階級，自幼年、成長，至成熟、完全、究極，進化層層，威能遞增。

此系列以「天選之子」為軸，持數碼器，聯數碼獸，抵邪抗厄，守兩界安。數碼器，神器也，助獸進化，克敵制勝。故事皆重忠義、勇毅、友愛，寓團結和諧之理。動畫展冒險之魂，漫畫繪奇幻之景，小說述心志之深，電玩供身臨之樂，卡牌競策略之妙，玩具聚收藏之趣。各媒介相輔，構建數碼世界之浩瀚。系列各作各具新意，啟世人之志，誠當代文化之瑰寶也。

## 外鏈
* 萬代 數碼獸 官網
* 萬代南夢宮 數碼獸 官網
* 東映動畫 數碼獸 官網

分類:平成電子遊戲
曾琦

**曾琦**，字**慕韓**，四川人也。清光緒十八年九月廿五日，誕於隆昌。少以任俠稱，民國三年，登上海震旦大學習法文，越二年徙日本求學憲政。七年，還，與王光祈輩設少年中國學會。八年五月，學運起，琦以上海新聞報通信員遣駐法國。十二年十二月，琦偕左舜生、李璜、陳啟天等創立青年黨於巴黎，尋授黨務主任。明年，還上海，琦置《醒獅》週報，力言救亡，上書論獨立、禦侮、自由、國民福利諸事。十五年，入選青年黨中央執行委員會委員長。廿七年，政府請設國民參政會，琦亦與其黨舜生、啟天輩同授參政員，兼青年黨中執委委員長。卅四年，改青年黨主席。卅五年十一月，充制憲國民大會主席團主席，會商立憲機宜。明年四月，授國民政府委員。卅七年七月，蔣中正命琦為總統府資政，旋徙美考察政治。四十年五月七日，隕華府，年五十有八。

## 考據

分類:中華民國列傳
方濟各

**方濟各**，阿根廷布宜諾斯艾利斯人，諱貝爾格里奧。其先世義大利皮埃蒙特人也。父馬裡奧，司會計，母雷吉娜，操持家務。當義大利法西斯肆虐時，舉家渡海，徙居南美，一九二九年定籍弗洛雷斯區。

貝爾格里歐以一九三六年十二月十七日生。幼敏慧，性沉厚。家貧，嚐為閽者、掃灑傭工以養親。年十五，入聖天使男爵學堂，習工商術；弱冠，肄業伊波利托工業技術校，得化學技工階。嚐傭食於希克蒂爾實驗室，躬持釜甑，日作十時辰不休。

年廿一，忽咳血不止，醫診曰：「右肺三囊潰，若不去，旬日必斃。」乃剖胸割肺，九死得生。病榻間，見窗櫺日影漸斜，忽有所悟，撫膺嘆曰：「此殘軀既蒙主赦，當獻餘生侍神。」

一九五八年春，詣堂告解。遇見一老司鐸，目光如電，謂之曰：「子骨相清奇，當為教會干城。」遂決意入耶穌會。初修於科爾多瓦，嘗惑於市女秋波，夜跪苦像前泣禱，折薔薇刺掌血書「惟主是依」四字，終守貞固。隔年，奉遣智利聖地亞哥，修人文學三年。復歸聖荷西學院，得哲學學士。一九六四年，授文學於聖母無原罪學堂，生徒見其講《神曲》地獄篇時，目眥盡裂，聲震屋瓦，皆屏息富然。

一九六九年十二月十三日，晉執事品。總主教拉蒙親為敷油，禮成，忽颶風破窗，燭滅者三，眾皆異之。嗣後三載，赴西班牙阿爾卡拉修院，閉關於石室，日食黑麵包一盎司，註《神操》書十二卷。一九七三年四月二十二日，於耶穌受難像前發終身願，誓畢生守清貧、貞潔、服從。

一九九二年夏，詔擢布宜諾斯艾利斯輔理主教。時值軍政府肆虐，有耶穌會士奧蘭多、弗朗茨，密助貧民，為鷹犬所執。貝爾格里奧夜馳軍營，面斥司令官：「此二司鐸，乃主忠僕，若傷毫發，教會必昭告天下！」復潛送百餘人越境，皆剃須易服，偽作修士。

一九九八年，晉總主教。視事日，盡售總主教府銀器，購糙米三百石趙貧。躬履貧民窟，蹠足行泥淖中，撫孤寡若慈母。嚐見幼女拾荒，乃解紫綾授從者：「易錢與母。」自是閩閻為「泥腿主教」。又改教區制，廢奢靡舊規，令司鐸皆輪值貧區。

二〇〇一年，教宗若望保祿二世賜予樞機紅冠。受銜日，獨搭公車返寓，老嫗不識，讓座曰：「神父疲憊，可坐此。」貝爾格里歐笑謝之，侍立至終點。居常炊爨自奉，衣領綻線，以膠帶黏合。嘗語人：「牧者當有羊群氣息。」

二〇一三年三月十三日，本篤十六世遜位，五百年未有之變。西斯汀小堂煙起，眾樞機伏地高喊「方濟各」。新教宗徑詣囚徒營，為十二重刑犯濯足。翌日，詔廢宗座宮禁，遷居聖瑪爾大之家，日與庶民共膳。有樞機獻金線祭披，怒擲之地：「此猶巴拉巴血衣！」

二〇一四年，密使往來哈瓦那，終促美古復交。二〇一五年頒《願你受讚頌》通諭，斥環境破壞為「人類自戕」，歐美車商股票應聲跌。二〇一九年，廢宗座保密法，令全球主教呈報孌童案。麥卡里克樞機除籍日，方濟各徹旦跪聖體前，額血漬石磚。

二〇二三年，允祝同性伴侶，德意樞機抗命，方濟各夜召之，持《路加福音》第六章曰：「爾等豈未讀'你們當愛仇敵乎？」相對泣下。

二〇二五年四月二十一日，疾篤。臨終執秘書長帕羅林手，氣若遊絲：「告眾子…教會…當如田間野芥…」語未竟，溙然長逝。阿根廷總統米萊聞訊，令全國降半旗七日。殯葬日，百萬民眾執橄欖枝塞羅馬道，有非洲酋長萬裡來吊，泣血染素幡。
## 據

分類:教宗本紀
康有為

**康有為**，原名**祖詒**，字**廣廈**，號**長素**，晚號**更生**，清廣東南海縣銀塘鄉人，咸豐八年生。性倜儻，負奇氣，讀書目十行下。其先世居南雄，宋末徙居南海，累世為儒。祖贊修，官連州訓導；父達初，早逝。有為幼從祖父習《論語》《孝經》，覽《大清會典》《東華錄》，慕曾國藩、左宗棠之業。  
 
年十九，師事朱次琦於禮山草堂，究心程朱陸王之學，兼涉佛道。嘗夜登樵山嘯臺，仰觀星象，慨然有經世志。光緒五年，初遊香港，見西人治術有序，始購《海國圖志》《瀛寰志略》研讀。八年，過上海，購江南製造局譯書三千餘冊，自是盡棄考據帖括之學，專攻西學。  

光緒十四年，首次上書光緒帝，請變法圖強，格於部例不達。十七年，開萬木草堂於廣州，著《新學偽經考》，斥古文經皆劉歆偽作。梁啟超、陳千秋等從遊，聲名日隆。二十年，中日戰起，次年馬關約成，有為聯各省舉人千三百餘，上萬言書，請拒和、遷都、變法，世稱「公車上書」。  

二十四年四月，得翁同龢薦，奉光緒帝召見，上《日本變政考》《俄彼得變政記》，倡「全變則強，小變仍亡」。帝頒《明定國是詔》，廢八股、設學堂、裁冗官、獎農工，凡百日，諭旨二百餘道。有為授總理衙門章京，許專摺奏事。八月，慈禧太后發動政變，譚嗣同等六君子死難，有為亡走香港，作《奉詔求救文》，其弟廣仁罹難。  

先後至日本、加拿大、英國，創保皇會於域多利，發《清議報》，與孫文革命黨相抗。嘗謁英相索爾茲伯里，請干預中朝事，弗納。著《大同書》，構「去國界合大地」「去種界同人類」之說，然秘不示人。三十三年，改保皇會為國民憲政會，請行君主立憲。  

辛亥鼎革後，倡「虛君共和」，非民主之制。一九一七年，與張勳謀復辟溥儀，授弼德院副院長，著辮登朝，十二日事敗，世譏「康聖人」。晚年居滬上遊存廬，鬻字自給，反對五四新文化運動，謂「經書不廢，中國不亡」。一九二七年，病卒青島，年六十九。遺骸歸葬南海蘇村後岡，碑鐫「天游化人康子之墓」。陳三立挽曰：「九流混混誰真派，萬木森森一草堂。」

有為學貫中西，然常以己意解經。著《孔子改制考》謂六經皆孔子託古之作；《廣藝舟雙楫》獨尊魏碑；《大同書》熔儒釋耶於一爐。門人輯《萬木草堂叢書》，計《春秋董氏學》《孟子微》等三十一種。惟《新學偽經考》屢遭毀版。

## 家屬
### 父
達初，候補知縣，早逝  
### 母
勞氏，南海望族，嚴課詩禮  
### 元配
張雲珠，生女同薇  
### 繼室
梁隨覺，生女同璧、同復；子同籛、同凝、同令

### 側室
何旃理，生子同倓、女同琰 
### 侍姬
市岡鶴子，無嗣，晚歲歸國  
### 弟
廣仁，戊戌罹難

## 評
 • 梁啟超：「先生為進步之先驅，然亦為保守之彀率。」  
 • 章太炎：「誇誕敢為非常之言，然所恃者權譎，非學問也。」
 • 錢穆：「長素以狂者進取之姿，行託古改制之事，終陷復辟泥淖，豈非命耶？」

## 據
 • 《康南海自編年譜》 
 • 梁啟超《清代學術概論》第二十五章  
 • 蕭公權《近代中國與新世界：康有為變法與大同思想研究》  
 • 《申報》民國十六年三月一日訃告  
 • 茅海建《戊戌變法史事考》甲編第四章  
 • 汪榮祖《康有為論》家世考一章
 • 康同璧《南海康先生年譜續編》

分類:清列傳分類:中華民國列傳
哈里·杜魯門

**哈里·杜魯門** ，美利堅人，父約翰·安德森，世農墾。西元一八八四年五月八日誕密蘇里，一九七二年十二月廿六日卒於鄉里。年廿二，美政府與同盟諸國宣戰，杜氏輟其學投軍，隸國民警衛隊麾下。隨軍徙法，從克孚日山，擢炮兵連中校銜。一九一九年還，獨立城紳民女貝絲下嫁杜氏。越五年，女瑪格麗特生。累授傑克遜縣法院推事，一九三五年以民主黨代表充國會參議員。二次大戰作，國會置肅貪委員會，命杜氏總領之。杜氏性嚴慎，質樸沈毅，方用事，乃飭緝軍輜貪瀆弊竇；俄而請除陋規、禁靡奢、糾冗官、獎儉約，至是節流美元百億計。杜氏聲聞日張，輿論益嘉之，為紐約《時代周刊》所稱。先是，民主黨人漢尼根詣總統羅斯福晤商，籲薦杜氏代華萊士為副總統，固請往復再三。時華氏勤廉有吏才，而木訥坦率，務以社會主義為治，不合於總統左右；羅氏亦浸厭棄，俟與漢尼根輩言訖，陰許之。一九四四年七月，設民主黨大會，黨代表爭推杜氏候補副總統。十一月，入選副總統，明年初，真除視事。四月十二日，羅氏病卒，羅妻埃莉諾依憲法召杜氏入宮。是日，國會及政府百僚奉總統璽綬上杜氏，遂受任，旋電告世界。

## 家眷

## 考據

分類:美國總統世家
分類:密蘇里州列傳
拉姆齊·麥克唐納

**拉姆齊·麥克唐納** ，英吉利人，莫里農家子也。西元一八六六年十月十二日誕於蘇格蘭，一九三七年十一月九日卒於大西洋上。年十九，徙京師考求政治，從費茲傑羅入社會主義聯盟。未幾，麥氏置蘇格蘭自治會於京師。一八八八年登柏貝克學院習格致技藝，後充下議院議員內伊秘書。一八九四年，麥氏以費邊社代表請入工黨，充勞工代表委員會幹事。一九一一年，擢國會工黨主席，逾三年歐戰起，麥氏累疏劾自由黨內閣毀裂邦交，調度貽誤；並責令政府構釁者落職，以謀和議善後，俱弗聽。一九二二年，遷下議院亞伯拉昂選區議員，授反對黨領袖。一九二四年初，英王召麥氏組閣為首相，歷事十月，坐通蘇爭議敗於保守黨，遂解職。一九二九年六月，復以渠魁率其黨人盈議院，起首相。時英人蕭條滋甚，麥氏亟陳社會改革疏，請削金本位，撥補失業賑濟款，飭厲除貧民窟，廣營宅第，護勞工利權益力。麥氏厭拓殖事久，乃遣使與印度國民大會黨晤商，採自治領例擬置責任政府。一九三零年，麥氏籲致美、法、義、日本各國，訂海軍裁兵條約，宣講和平世務。明年保守黨復握議院柄，麥氏疏乞休，英王詔慰留再三，旋請置國民聯合內閣，充首相如故。是時，保守黨諸大臣鮑德溫、張伯倫輩掌主樞廷，凌麥氏出其上，擠軋滋甚。而麥氏失黨援弗能與爭，勢益蹙，又以歐洲納粹焰紛囂，自是謹委蛇閣議。一九三五年六月，麥氏引疾求退，尋轉樞密院議長。一九三七年十一月，麥氏泛海蒞南美養疴；九日，遽疾篤，卒於大西洋上。年七十有一，柩還，歸葬鄉里。

## 考據

分類:漢諾威氏列傳
分類:溫莎列傳
海因里希·布呂寧

**布呂寧** ，諱**海因里希**，德意志人。西元一八八五年十一月廿六日，誕於普魯士明斯特。布氏家俱奉天主，居常禱耶穌。幼父喪，事兄以友悌聞。及壯，入斯特拉斯堡大學，究習通幾、法律、文史諸技藝。一九一三年登倫敦政治經濟學院計學博士，還波恩。歐戰作，布氏尋赴德軍投效，一九一五年調第三〇步兵團，積功至中尉營長，賞鐵十字勳章。魏瑪共和立，布氏請入天主教中央黨，累官德國勞動聯盟會長、普魯士福利部長秘書、工會事務局長。一九二四年，布氏以中央黨代表選充國會議員，拜國會黨團發言人。越五年，中央黨魁首卡斯薦布氏為黨團主席。布氏博學多藝，沉深有文采，以通貨殖名盛於朝野間，總統以下多推重之。是時，天下蕭條日深，社會民主黨閣揆穆勒求退，朝議頗籲布氏代柄國。總統素褒布氏，遂遣人迎其值內閣；三月，授總理。歷事二年，會布氏請發失業民至東普魯士以墾農莊，豪強怨滋甚，紛上書總統責布氏掠己田產。布氏又偕國防部長格勒納飭禁納粹衝鋒隊，納粹大怒，陰厚結總統近習施萊謝爾等，詆布氏誤國益力。總統衰邁惑施氏輩言，眷漸疏，久之，決意去布氏位。六月，布氏率閣員入謁，乞休，總統許之，以其近習帕彭繼總理。逾年納粹獨專權，褫議會職任，國內諸政黨咸取締，異論者愈惶駭。未幾，布氏舉家避徙美國，隸哈佛大學，供職教授。及大戰終，還西德，復充科隆大學教授，以著回憶錄為樂。一九七〇年三月三十日，病卒，時年八十四，歸葬明斯特。

## 引據

分類:德國列傳
荀諶

**荀諶**，字**友若**，潁川潁陰人，漢朗陵侯相荀淑之孫，荀彧之兄弟也。潁川荀氏，世為名族，淑有八子，時稱「八龍」。父緄，官至濟南相；叔父爽，位列司空。

漢末天下擾攘，時袁紹以諶為謀主，與田豐、許攸並參帷幄。諶以「公孫提燕、代之卒，其鋒不可當。袁氏一時之傑，必不爲將軍下。夫冀州，天下之重資也，若兩雄并力，兵交於城下，危亡可立而待也。夫袁氏，將軍之舊，且同盟也，當今爲將軍計，莫若舉冀州以讓袁氏。袁氏得冀州，則瓚不能與之爭，必厚德將軍。冀州入於親交，是將軍有讓賢之名，而身安於泰山也。」說冀州牧韓馥讓紹以冀州。諶卒年無載。
## 據
* 《三國志》
* 《後漢書》
分類:漢列傳
穆罕默德·阿里帕夏

**穆罕默德·阿里帕夏** ，鄂圖曼阿爾巴尼亞人，商賈子。西元一七六九年三月四日，誕於希臘卡瓦拉。

## 生平

少父喪，寄養於母舅稅監阿迦寓。年十八，阿迦以其女阿米娜下嫁阿里。當此時，埃及世奉鄂圖曼為屬邦，其臣民稱帕夏者位尊，故以哈里發敕選馬穆魯克渠帥為之。一七九八年，法將拿破崙統軍入寇埃及，哈里發諭遣海內兵馳援，阿迦尋薦阿里以卡瓦拉志願軍團副司令蒞埃及。戰三年，法軍退還，擢阿爾巴尼亞軍團副司令。阿里美須髯，蹻捷瑰偉，善談兵，總司令塔爾與其言悅之，令協理城內守軍。及塔爾遇刺，阿里署總司令，浸用事。阿里散其財厚結埃及諸祭司，招致教民來附，翦總督胡爾希德羽翼，畫策奪併開羅。一八〇五年五月，軍民縉紳咸推阿里權總督埃及事，稱帕夏，上表哈里發請封，從之。初，馬穆魯克諸渠擁軍跋扈，以阿里外人且兵寡，素輕之。阿里方統領埃及，駭其圖不軌，乃潛與左右謀攘剿。一八一一年三月，阿里詐舉宴開羅，咨告馬穆魯克將帥蒞，其渠不知阿里謀己，悉預宴。阿里慮麾下洩其情狀，俟諸酋入甕城，亟密囑甲士閉門合圍，攻滅之。蓋屠戮馬穆魯克貴族四百餘，縱兵淫掠其家，盡有部眾，於是威名日張，自立「赫迪夫」。

阿里務通市，以埃及方物惟貴海島棉，尋命廢馬穆魯克舊制，廣徵國內農民，墾闢荒蕪，屯田種棉，民賴以作生計，帑藏始充盈。阿里亦喜用兵，其持法嚴酷，凡行軍令諸將毋退，違者雖親貴必重譴，故所至皆拔。阿里知鄂圖曼勢衰，遂募健兒練陸海新軍，大興兵戈，繕艦隊，賂土著為嚮導。一八二〇年命南征蘇丹，改其為郡縣，置官屬，拓殖蘇丹地百萬里有奇。逾七年陽奉哈里發詔，以長子易卜拉欣遣海軍彈壓希臘內亂，又用兵犯敘利亞、克里特島、巴勒斯坦、漢志諸邦，掠其州郡，皆欲使臣服。阿里焰益驕，並脅哈里發封易卜拉欣為敘利亞帕夏，營築宮室，虜獲珠寶美婦其中；由是益懷異志，欲滅鄂圖曼，迫哈里發禪讓而自取之。會哈里發與俄人議訂洪基爾-斯凱萊西條約，結盟協守，阿里聞愈憤不平。一八三九年誓師征鄂圖曼，遣其子易卜拉欣統海軍數百艦，渡地中海復陷敘利亞，長驅直入，分陷尚利烏爾法、尼西比斯要隘；鄂圖曼諸鎮兵望風輒潰，埃及軍遂逼京師。英人慮哈里稱霸為後患，乃遣使與俄羅斯、奧地利、普魯士列強晤商撥兵，命置遠征聯軍，揚帆赴援鄂圖曼。一八四〇年七月，聯軍圍尼羅河口，扼埃及軍救援，炮轟毀其水師百餘艦，海防破，遂登岸趨埃及境。九月，聯軍乘勝掠敘利亞，猝陷貝魯特，誘易卜拉欣軍入伏，與戰於阿卡城外，大敗之，追擊至西奈。十一月，聯軍大捷，鄂圖曼所失屬邦故土皆克復。是時，埃及喪水師殆盡，再敗敘利亞，絡繹告急；而國內厭連歲侵攻，多有和款意，阿里益沮，計無所出。明年，阿里遽召易卜拉欣諸軍退師，遣說客訂和約於倫敦，盡歸敘利亞、克里特島、漢志、巴勒斯坦地畀鄂圖曼；如約裁抑海陸軍至萬餘人，復奉表稱臣修貢，哈里發遂許阿里及其子孫襲封埃及。及和議成，埃及喪師糜費無算，阿里居常慚甚，積忿如瘋狀，累年臥疾。一八四八年四月，命易卜拉欣攝國事，歸養，不視朝；七月，請哈里發詔傳位。十一月，易卜拉欣薨，羣臣請命阿里孫阿拔斯襲封帕夏。逾年八月二日，崩於亞歷山大拉希勒丁宮，年八十，葬薩拉丁城堡清真寺。

## 子女

阿里後宮納妃嬪十五人，孕子十八，女十三。

### 諸子

### 諸女

## 引據

分類:奧斯曼列傳
分類:埃及本紀
揚·約內爾·布勒蒂亞努

**揚·約內爾·布勒蒂亞努** ，羅馬尼亞人。西元一八六四年八月二十日，誕阿爾傑什。父康斯坦丁，仕卡羅爾王歷首相。年十八登京師聖薩瓦學院，尋徙巴黎，求學綜合理工院。一八八九年，還，請入陸軍投效，加中尉銜。及調京師鐵道局，授布氏主其事。一九〇七年，命值內閣充內務大臣，越二年擢總理大臣。布氏掌主羅政府，屢參機務，累事兩朝，而寵遇日厚焉。歐戰作，布氏以首相彌縫朝局，奔走其間，頗主和，籲斐迪南王請守局外中立例。至一九一六年接晤協約諸軍，戰後許割地畀羅人，布氏始決計構兵；八月，疏力陳與德、奧、保、土同盟宣戰。一九一九年，各國媾和，命布氏為全權使臣與會。九月，羅人遂與奧地利定聖日耳曼條約十四款；十一月，與保加利亞定訥伊條約十三款；明年與匈牙利定特里亞農條約十四款。如約索布科維納、比薩拉比亞、多布羅加及特蘭西瓦尼亞等地，並償兵費予羅人。一九二七年七月，王崩，布氏偕諸閣臣奉嗣孫米哈伊襲位，仍權國事如故。十一月廿四日，布氏疾作，卒京師，年六十有三。遺疏薦其弟溫蒂勒代總理大臣，賜祭葬。

## 引據

分類:羅馬尼亞列傳
跨性別

所謂**跨性別**者，乃其人心之所期，與其初生所賦不侔之謂也。其人或自擬為女，或自擬為男，乃至不拘男女兩端，或隨時推移。世俗狃於常見，每多訝異。然自古及今，四海之內，實不乏其人，第名殊而實同耳。蓋人之性理，本自繁賾，未可盡以兩儀拘之。

其輩或欲藉刀圭之術易其形骸，以求表裏如一；或安於天質，唯循本心以處世。然世人多懷成見，厚加非議，常使之備嘗艱辛，困頓不達。迨及近世，學理漸明，醫術日精，彼輩乃得藉醫藥之助，或易俗更名以融入群倫，以求身心相和。

## 史
考諸往籍，初無「跨性別」之名，然男女易態之事，史不絕書。觀乎載籍稗編，間有人物，其行止踰乎男女常倫；雖乏明文，揆其本心，實與今之跨性別者暗合。

至若東方之閹宦，雖多屬刑餘充役，非必有易性之志，然亦游離於男女之防；而北美土著，素有「雙靈」之俗，一身兼具兩性之質，斯洵見性分之多端也。又如羅馬帝國，其君埃拉加巴盧斯，好著婦人服，自命為后，欲求閹割以易其體，史有明文。

迨及近世，學人窮理探微，於性別之認同，其義始彰。於是跨性別者之呼聲，乃漸達於世矣。

## 醫
人有稟受不齊，心志與形骸相乖，鬱結於中，醫者謂之「性別不安」。是以有欲易其形者，藉刀圭之技，行重置之手術，或餌藥以變體貌，冀表裏之如一；亦有不易其體，第從心之所嚮以處世，服飾容止，皆率其性焉。

## 今
今世格致之學大明，考究男女之際益賾。醫藥、心性、羣學之疇，皆證夫性別之認同，本乎天稟，非繇人為矯飾。萬國衛生會及列國醫會，咸謂跨性別者之生，實出天然。不獨醫理如是，政教亦然。列邦律令，或聽其更易法律性別，或明法以護其權，禁相陵薄。然風土各異，政令參差，天下之廣，是類見阨於世者，猶復不少。

夫跨性別者之於世也，非徒求陰陽之和，蓋亦冀見容於人耳。其稟質亦猶人也，同具七情，俱懷志向，求立足於兩間。或為士，或為農工商賈，其才性所就，無涉乎男女也。孟子云：「人之所異於禽獸者幾希。」其端惟在仁義。然世俗之心，猶分畛域。或泥於宗法，或拘於故俗，或蔽於顓蒙，輒目之為異類，甚而讎之。此蓋人情之大蔽也。聖人言：「己所不欲，勿施於人。」若能明恕道以待之，體其初志，則偏私可消，而太和可致。欲破此蔽，惟在廣敷文教，達理明智而已。

分類:性別
雅蓋隆大學

縮圖|208x208像素
**雅蓋隆大學**（Universitas Jagellonica Cracoviensis）者，波蘭古國最高學府也。肇建於一三六四年，卡齊米日三世頒金冊以創。其時，克拉科夫乃中歐文教樞紐，商旅輻輳，冠蓋雲集。

歷雅蓋隆王朝而興，故得今名。鼎盛之時，設天文、法學、醫學諸科，哥白尼氏嘗負笈於此，觀天象而悟地動之理；索別斯基三世治學其中，後成護國名將。縱覽六百年史，雖遭三度瓜分之禍，兩歷戰火之劫，而弦誦不絕，學統薪傳。

今存校舍多屬文藝復興形制，主庭列柱迴廊，壁繪星圖歷歷可辨，庋藏天文儀器、中世紀手抄本甚夥。醫學院承帕拉塞爾蘇斯遺風，當代猶領再生醫學之先。其漢學研究亦稱卓異，庋藏漢籍孤本逾萬，東歐漢學重鎮也。
分類:大專院校
弗萊堡大學

縮圖|174x174像素
夫**弗萊堡大學**（Albert-Ludwigs-Universität Freiburg）者，肇基於西曆一四五七年。時值神聖羅馬帝國治下，奧地利大公阿爾伯特六世頒詔立學。地處黑森林之緣，萊茵河蜿蜒其側，山水鍾靈，實為治學勝境。校園建築承中世紀遺風，主樓紅磚尖塔聳立雲霄，圖書館庋藏典籍二百萬卷。

歷五百六十載風霜，雖經兵燹數度，然學脈未絕。當代分設十一學院，尤以法學、哲學、醫道聞名於世。曩昔海德格氏執教於此，闡釋存在之理；胡塞爾創現象之學，開歐陸哲思新篇。更兼物理、化學諸科屢獲諾貝爾之榮，可謂文理兼備，蔚為大觀。
分類:德國大學
博洛尼亞大學

縮圖
**博洛尼亞大學**（Alma Mater Studiorum Università di Bologna）者，泰西諸校之母也，肇基於西元一〇八八年，時值中世盛期，義大利城邦林立，學者自四方匯聚，辯律學、究神學，漸成講習之所。其立校之早，冠絕寰宇，較巴黎大學尚早十數春秋，牛津、劍橋皆為其後學。

初以律學名世，承羅馬法遺緒，釋《查士丁尼法典》奧義。但丁嘗遊學於此，聆經院之辯。哥白尼亦曾問道於天文算學之堂，窺宇宙之機。文藝復興時，設醫科、哲科、藝科，伽利略氏執教廿四載，究天體運行之理。

校舍依博洛尼亞古城而建，紅牆連甍，拱廊迤邐，塔樓巍峨。主樓（Archiginnasio）壁嵌徽章六千，銘歷代學子之名。圖書館庋藏孤本典籍逾二十萬卷，羊皮手抄本燦若星河，尤以中世教廷文牘稱奇。今分十一學院，轄五校區，弟子八萬餘，四海之士咸集。承古風而拓新學，工科、商科、航太諸門皆列前茅。
分類:大專院校
霍恩海姆大學

縮圖|155x155像素
**霍恩海姆大學**（Universität Hohenheim）者，德意志國之學府也，肇基於西曆一八一八年，地處斯圖加特之郊。初為農圃試驗之所，後漸擴充，遂成今日之盛。以農學、生物聞名於世，旁及經濟、自然，卓然翹楚。

校中庠序嚴整，師者博通經緯，生徒孜孜以求。園囿廣袤，碧樹參天，藏書樓閣典籍浩繁，實驗室中器用精良。尤重格物致知，斯校立身之道，貴乎「知行合一」，既崇學理深微，亦重實務操演。昔者以振興農事為本，今則兼濟蒼生，凡生態保育、食糧之策，多賴其力。
分類:德國大學
胡惟庸

**胡惟庸**，定遠人也。元末投朱元璋麾下，初授寧國主簿，累遷太常少卿。  

洪武三年，拜中書省參知政事。六年，右丞相汪廣洋左遷廣東行省參政，帝難其人，久不置相，惟庸獨專省事。七月拜右丞相。久之，進左丞相，權傾朝野。時帝忌權臣，惟庸獨專省事，生殺黜陟不奏徑行，四方躁進之徒爭走其門，賄遺金帛名馬不可勝計。大將軍徐達深疾其奸，從容言於帝。惟庸遂誘達閽者福壽以圖達，為福壽所發。御史中丞劉基亦嘗言其短。久之基病，帝遣惟庸挾醫視，遂以毒中之。基死，益無所忌。吉安侯陸仲亨自陝西歸，擅乘傳。帝怒責之，曰：「中原兵燹之餘，民始復業，籍戶買馬，艱苦殊甚。使皆效爾所為，民雖盡鬻子女，不能給也。」責捕盜於代縣。平諒侯費聚奉命撫蘇州軍民，日嗜酒色。帝怒，責往西北招降蒙古，無功，又切責之。二人大懼。惟庸陰以權利脅誘二人，二人素戇勇，見惟庸用事，密相往來。嘗過惟庸家飲，酒酣，惟庸屏左右言：「吾等所為多不法，一旦事覺，如何？」二人益惶懼，惟庸乃告以己意，令在外收集軍馬。又嘗與陳寧坐省中，閱天下軍馬籍，令都督毛驤取衛士劉遇賢及亡命魏文進等為心膂，曰：「吾有所用爾也。」

十三年，御史中丞涂節告變，言惟庸謀逆。帝怒，下廷臣更訊，詞連寧、節。廷臣言：「節本預謀，見事不成，始上變告，不可不誅。」洪武十三年正月誅惟庸，帝撰《昭示奸黨錄》布告天下。坐誅者御史大夫陳寧、中丞涂節等萬五千餘人，株連蔓引，迄數年未止，史以藍玉案並稱「**胡**藍之獄」。  
## 評
*《明史》評曰：「胡惟庸凶狡自肆，竟坐叛逆誅死。」 
## 據
*《明史》卷三百八      
分類:明列傳
巴麥尊子爵

**巴麥尊子爵** ，諱**亨利·約翰**，姓**坦普爾氏**，英吉利人。西元一七八四年十月二十日，誕於西敏。年十八，襲爵。一八〇六年卒業，登劍橋文學碩士。尋以托利黨代表充霍舍姆選區議員，明年遷紐波特議員。一八〇九年，命巴麥尊入值內閣，授軍務大臣。越二十年，因首相格雷伯爵薦請入輝格黨。及蒞閣，警敏諳世務，論戰交涉，俱頗有建白，歷外務部大臣。及英清鴉片釁起，巴麥尊慮英商通市失利，實關國用，乃遊說諸黨人，冀贊畫於國會上下議院，請撥兵。一八四〇年初，英女王遣海軍提督懿律會領事義律率數十艦征清，嗣後代以少將璞鼎查。戰歲餘，清兵輒大潰，乞和。時巴麥尊落職，璞氏與清使定約於南京，遂索香港為商埠。一八五五年二月，女王命巴麥尊代阿伯丁伯爵為首相，兼掌主下議院事，秉政止三年，去位。一八五九年，巴麥尊偕同列格萊斯頓輩改輝格為自由黨，倡興革，眾推魁首，士心多附巴麥尊；六月，自由黨議員盈下院，起復當國。一八六五年十月十八日，卒於官，時年八十，議會褒敘賜祭葬。

## 引據

分類:漢諾威氏列傳
陸九淵

**陸九淵**，字**子靜**，號**象山**，南宋江南西路撫州金谿縣人，紹興九年二月乙亥生。其先世為吳郡陸氏分支，五代時徙居金谿。父賀，後贈宣教郎，究心典籍，以《六經》授諸子；母饒氏，嚴於教子。兄弟六人，九韶、九齡並稱「金谿三陸」，俱以儒學聞。

幼頴悟，四歲問「天地何所窮際」，父奇之。讀《論語》至「有子」章，疑聖賢言論參差，遂窮究義理。乾道八年登進士第，授靖安主簿。倡「心即理」之說，謂「宇宙便是吾心，吾心即是宇宙」，與朱熹「性即理」相抗。  

淳熙二年，應呂祖謙邀，會朱熹於信州鵝湖寺。九淵賦詩明志：「墟墓興哀宗廟欽，斯人千古不磨心」，力主「尊德性」先於「道問學」，朱陸之爭由此肇端。《朱子語類》載九淵「終日談空」，然陸門弟子楊簡《行狀》謂「往復問難皆切實學」。八年，主管台州崇道觀，講學貴溪應天山，建象山精舍，從遊者數千，立「安坐瞑目，收拾精神」之教法。  

紹熙元年，出知荊門軍，革除稅弊，築城禦寇，政績卓著。嘗夜觀星象，推演曆法，以授農時。二年冬，感疾，猶講《洪範》「皇極」章。三年十二月甲申，薨於任所，年五十四。歸葬金谿青田山，門人輓曰：「仰首攀南斗，翻身倚北辰。舉頭天外望，無我這般人。」嘉定十年，賜諡**文安**。明嘉靖九年，從祀孔廟。  

## 學術要旨
其學以「心即理」為宗，貫通天人，直指本原。要義有四：  
### 心體澄明
「宇宙便是吾心，吾心即是宇宙」，謂萬理具足於方寸，不假外求。  
### 發明本心
「收拾精神，自作主宰」，主靜坐澄觀以悟道體，斥章句訓詁為支離。  
### 尊德性
「既不知尊德性，焉有所謂道問學」，謂涵養在先，致知在後。  
### 簡易工夫
「學苟知本，六經皆我註腳」，倡直契聖心，不泥文字。  

其教法尤重踐履，嘗謂：「在荊門晝觀政事，夜考古書，此心光明，洞見肝鬲。」門人楊簡頓悟「本心即道」，袁燮得「此心與天地同流」之旨，遂開「甬上四先生」一脈。 
## 評
 • 《宋史·道學傳》：「九淵之學，以尊德性為宗，然簡易直截，有以接孟子之傳。」
 • 朱熹：「子靜門徒，氣象巖峻，若立千仞之壁。」
 • 王陽明讚曰：「**陸氏**之學，孟氏之學也。」
 • 清黃宗羲《宋元學案》云：「象山天資高朗，然『六經注我』之語，終啟空疏之弊。」
 • 《四庫全書總目》謂：「其說徑捷，足以動庸眾之聽，實為姚江學派濫觴。」  

## 據
 • [《[宋史]》卷四百三十四]  
 • [《[[象山先生全集](https://zh.wikisource.org/w/index.php?title=%E8%B1%A1%E5%B1%B1%E5%85%88%E7%94%9F%E5%85%A8%E9%9B%86_(%E5%9B%9B%E9%83%A8%E5%8F%A2%E5%88%8A%E6%9C%AC)&oldid=1519193)]》]  
 • 楊簡《象山先生行狀》  
 • 王守仁[《[傳習錄]》卷中]  
 • 黃宗羲[《[宋元學案]》]卷五十八〈象山學案〉  

分類:宋列傳
陸九韶

**陸九韶**，字**子美**，號**梭山**，南宋江南西路撫州金谿縣人。生於紹興十三年，陸氏世居金谿青田里，六世同居，家法嚴整，時稱「義門」。父賀，贈宣教郎；母吳氏，鄱陽望族，通《孝經》《列女傳》。兄九思、 九敘，弟九齡、九淵，九淵開象山心學，九韶主梭山理學。  

九韶幼承庭訓，不事科舉，謂：「士當修身齊家，何必役役於場屋？」紹熙元年，築室梭山，布衣蔬食，講學授徒，四方來學者日眾。其教以《大學》「格物」為本，謂：「格物非窮究外物，乃格去物欲。」  
慶元二年，朱熹巡撫江西，過訪論學。九韶質疑《太極圖說》「無極而太極」之論，謂：「『無極』二字出於《老子》，非聖門本有。」往復辯難，載《朱子語類》卷九十四。  

開禧元年，著《梭山日記》，分「治家」「授業」「農事」三篇，倡「家國同構」之說，明葉盛《水東日記》載有殘卷，清四庫館臣疑為明人偽託，然考《永樂大典》卷九〇七六存佚文三則。晚年編《陸氏家制》，定「晨謁祠堂」「朔望會饌」「子弟輪值」諸規，朱熹見而歎曰：「三代禮儀，盡在陸門。」  

嘉定五年十二月丙午，九韶卒於梭山精舍，年七十。門人私諡「**文靖**」。

## 評
 • 楊簡撰墓碣：「處為真儒，出應王佐，惜哉肥遁，終老梭雲。」  
 • 黃宗羲《宋元學案》卷五十七：「梭山之學，篤實似明道，嚴整似伊川，然不立文字，終未暢其流。」  
 • 全祖望《鮚埼亭集外編》：「朱陸之爭肇於無極，實由梭山首發詰難，其功不在象山下。」  
 • 錢穆《朱子新學案》：「九韶格物說近於禪家『明心見性』，乃象山心學先聲。」  

## 據
 • 《宋史》  
 • 《陸氏家譜》
 • 楊簡《慈湖遺書》
 • 朱熹《晦庵集》
 • 黃宗羲《宋元學案》  
 • 鄧廣銘《宋儒陸氏家族研究》（《文史哲》一九五七年第三期）  

分類:宋列傳
霍爾蒂·米克洛什

**霍爾蒂** ，諱**米克洛什**，匈牙利人。西元一八六八年六月十八日誕於肯代賴什，一九五七年二月九日卒葡萄牙。父伊什特萬，貴族也，歷肯代賴什縣議員，妣曰寶拉。年十四，霍氏投效阜姆海軍學堂，習駕駛、騎射、劍術及義、克、德、法、英諸文字。一八九零年調霍氏伊斯坦堡，為駐地艦少尉。一八九六年擢護衛艦中尉，尋改戰列艦少校。一九〇八年遣駐伊斯坦堡港，命協守，以金牛座艦管帶參贊與土人交涉。明年召還，拜奧皇侍從武官。累授布達佩斯前無畏艦管帶，加上校銜。歐戰起，諸大國構釁海上，奧皇以霍氏持重沈毅，督繕諾瓦拉巡洋艦，命巡弋奧特朗托海峽。一九一七年五月，霍氏統兵與協約各國艦隊酣戰於亞得里亞海，大破之，擊沈敵艦十六；捷聞，霍氏聲威著，協約國亦憚其名，號為驍將。一九一八年二月，遷歐根親王戰列艦管帶，旋召入為海軍總司令；六月，擢中將。十一月，協約聯軍逼京師，奧皇知大勢敗，乞和，尋西狩。逾年奧人與協約國議和於聖日耳曼，匈人又與各國訂特里亞農條約十四款，國家始分裂，匈人由是獨置政府。是年，霍氏疏解任，遂歸寓匈牙利，閒住鄉里。時匈人國內爭立，蘇維埃勢方隆，決行共產，百姓益不自安。及羅馬尼亞乘隙入寇，據布達佩斯，蘇維埃平，而中樞遽無主。八月，匈議會立國民軍，以霍氏勳臣諳將略，召起復勤王；十一月，入京，擁其為總司令。霍氏既受命統帥，乃從容與羅人接晤議退師，定款善後；並咨令吏民，凡在京淫掠恣縱者，悉重譴。久之，治安多有建白，民賴以棲身。一九二〇年，國人仿奧匈規制，復建號曰「匈牙利王國」，置百司。三月，議會諸代表付議推國主，霍氏論光復功得票次百三十餘，遂立稱「攝政」。戰後人或請迎奧皇卡爾歸，霍氏弗許，詔不設王位，至是專裁萬機。

## 家眷

一九〇一年匈牙利勳貴女瑪格多娜下嫁霍氏，有二女二子。

## 考據

分類:奧匈列傳
分類:匈牙利列傳
皮埃爾·賴伐爾

**賴伐爾** ，諱**皮埃爾**，法蘭西人也。西元一八八三年六月廿八日，誕於沙泰爾東。郵卒子，父吉爾貝，妣曰克洛迪娜。

## 生平

賴氏少涉書史，年十五徙巴黎學格致。及長，登動物學士，出為里昂中學教員，兼習律法。一九零九年，授訟師；是年大婚，沙泰爾東市長克勞薩特女珍妮下嫁賴氏。一九一四年四月，以塞納河代表入選國會，充眾議員。七月，歐戰起，法人踐三國協約與德奧構釁，賴氏偕社會黨人力爭中立，請宥老弱不應役，並號召工會，嚴護民權。一九一七年，諸社會黨人集議於斯德哥爾摩以籲和平，賴氏上書欲蒞會，而法政府不許，始寢。戰後充歐貝維利耶市長，遷參議員。一九二五年四月，召賴氏入值內閣，實授公共工程部長，歷司法、勞工、殖民地、外交部長。初，法人工運蜂起，織廠、煤礦罷工請優遇，擾及巴黎。賴氏方掌主勞工部，亟遣鄰省撥賑接濟，籌供糧餉無缺，於是工運咸德之。一九二八年，賴氏上社會保險疏付議會請施行，允之，益獲時譽。一九三一年一月，擢內閣總理，明年求退。賴氏性剛愎，議政輒論爭和平、救濟、削債諸事，頗以才略自負。一九三五年再拜相，因勤於法德交涉事，好為大言，賴氏親往義大利署斯特雷薩宣言，又嘗赴蘇聯訂互助條約。國會議員弗朗丹、達拉第、巴爾都及布魯姆輩與賴氏言，多惡其激訐，傾擠之。尋失望落職，仍留參議員任，四年無所就，愈怏怏。

會世界大戰復作，德軍聚兵但澤，攻法人友邦波蘭，法政府決計與德國宣戰。賴氏素主和，乃蒞參議院詰政府擅啟戰釁，請勿與德人戰，弗聽。賴氏憤甚，遂與元帥貝當等結，密圖媾和。一九四零年，德人進師掠取歐洲各國，所至輒勝，丹麥、挪威、荷蘭、比利時相次潰降。五月，德人攻法國，拔阿登，諸城市旋陷。法將甘末林與德人戰，大潰；法政府以魏剛代甘氏統兵，亦怵敵鋒，幾解體。六月，德人陷巴黎，政府遽退守波爾多，賴氏陰遊說閣員擁貝當為元首，遣使詣德軍，請降。是月，貝當與德人媾和成，徙政府於維希，約以自由區以北畫疆，許德軍屯駐法國餘地。七月，授賴氏內閣副總理，兼管外交部事，命更定憲法，改共和為專制，中外大政一決於貝當。一九四二年四月，擢總理，眷倚益隆。是時，德人頻索輜重償款，賴氏慮其威脅，輒從之；且置民兵爪牙，厲緝國內，凡仇德及異論詆政府者，俱械系拷掠。由是民間多積忿，視賴氏惟恃德人，憾其資敵為德當局內應，眾心愈渙。逾二年，美英盟師泛海擊駐法德軍；六月，盟軍驟登諾曼底口岸，稍紓，馳援自由法軍戴高樂部攻巴黎。八月，城陷，戴高樂立臨時政府，責問媾和諸將吏，令索戰犯，賴氏等徙政府避匿德國境。一九四五年初，戰事棘，賴氏攜妻女乘飛機同奔西班牙。七月，戴高樂電致西人索賴氏，乃遣還，下弗雷訥弗雷斯獄。十月，當局會鞫賴氏輩叛國罪狀，賴氏猶周旋訴訟其間，力爭於庭，謀赦宥不輟。十五日，鞫實，命牽賴氏出，槍決於弗雷斯獄，卒，時年六十二。十一月，改葬蒙帕納斯公墓。

## 家室
賴伐爾納法人珍妮為婦，一九一一年孕一女。

## 引據

分類:法蘭西第三共和國列傳
查爾斯·詹姆士·福克斯

**福克斯** ，諱**查爾斯·詹姆士**，英吉利人，霍蘭勳爵第三子。西元一七四九年一月廿四日，誕於英格蘭西敏。福氏少警黠，博覽文學、通幾、數算群籍。年十五，登牛津赫特福德學院。一七六八年，以父蔭補下議院米德赫斯選區議員，逾六年選任不輟。及北美革命起，英王命首相諾斯遣大軍渡海進討，與美兵戰數年，輒不利。福氏魁梧負才辨，慕民主，精諳革命、廢奴學術。方從同列伯克輩入輝格黨投效，蒞院必籲請和議，詆托利黨誤國狀尤力，為輿論所推重。王心銜福氏，又以其好談憲政，朋比儲君弄權，益怒，頗沮抑之。一七八八年，王不豫，事聞，而政潮日熾。福氏素與東宮結甚歡，大悅，嗾輝格黨人謀迎儲君監國，朝夕紛動議。托利諸臣惶駭監國立，福氏乃入相，於是多抗阻之；俟王疾愈，視朝，議遂寢。王憤福氏機巧，棄不用，遂致在野二十餘年。一八〇六年，首相皮特猝卒，時英法釁事棘，王亟以輝格議員格倫維爾代皮特組閣。格倫維爾柄政，尋薦其魁福氏起復，敕許之；二月，授外交部大臣，兼掌主下院事。九月十三日，卒於官，年五十有七，葬西敏寺。

## 家室
福氏納王儲外婦阿米斯德為妻，無嫡出。
* 私生子：亨利
* 私生子：羅伯特·史蒂芬
* 私生女：哈莉特·威洛比

## 引據

分類:聯合斯圖亞特列傳
分類:漢諾威氏列傳
本傑明·富蘭克林

**本傑明·富蘭克林** ，美利堅人。西元一七〇六年一月十七日，誕於北美馬薩諸塞。富氏雄姿倜儻，善學術，少時已有名，深湛格致、通幾、文學諸書。又推究物理，研核天候細行，造避雷針，於是雷震始有道可防。富氏亦好論輿情，徙費城創設學院，授校長。置賓夕法尼亞報館，所撰新聞數十百，其於倡獨立，籲釐印花稅，並陳北美各州自治，皆以稱當世而為後學崇。英美戰事起，美人環請建國，命富氏出使法蘭西求訂約承認。會蒞歐，富氏與法外相韋爾熱納接晤弗稍屈，輒請濟美軍。富氏通口辯，而結納權貴及命婦，遣駐使事數年，交涉持甚堅。法人終如其議，遂糾合西班牙、荷蘭各國泛海援北美，水陸分擊英人。一七八二年，英政府遽請媾和，遣使與富氏等成約於巴黎，勘英、美版圖分界，至此允美人獨立自主。一七八五年，還，軍民夾道呼富氏功；十月，議會推富氏為賓夕法尼亞州長。越二年，國人欲立憲，命十三州代表集議籌備，富氏以州長往與會；九月，定憲法七款。明年致仕，寓費城。一七九〇年四月十七日，病卒，時年八十四。

## 引據

分類:美國列傳
分類:賓夕法尼亞州列傳
伊格納齊·莫希奇茨基

**伊格納齊·莫希齊茨基** ，波蘭人。西元一八六七年十二月一日誕於梅扎諾瓦，一九四六年十月二日卒瑞士。一九二六年五月，華沙革命作，諸將欲推元帥畢蘇斯基為總統，畢氏固讓，尋以莫氏舊識，且簡默博學問，薦用之。六月，國民大會舉莫氏嗣總統，辭再三遂受任。是時，國內威柄悉握畢氏其手，莫氏自布衣至元首，居十三年，惟伴食希畢氏指，動議多無可否。及世界大戰起，德人糾合蘇聯夾攻波蘭，滅之，分據其地。莫氏與政府餘眾走羅馬尼亞，始去位，後避寓瑞士。

## 考據

分類:波蘭列傳
尼塞托·阿爾卡拉-薩莫拉

**尼塞托·阿爾卡拉-薩莫拉** ，西班牙人。西元一八七七年七月六日誕於科爾多瓦，一九四九年二月八日卒布亞斯。薩氏少以諳律法稱，一九零五年以自由黨人選充眾議員，累官交通、戰爭部大臣。一九三一年四月，國內變作，京師軍民遽流竄西王，設臨時政府。是月，起薩氏入預內閣事務。十二月，眾推薩氏為總統，召左翼黨魁阿薩尼亞受任揆席；改選議會，始立憲，建號共和焉。用事五年，左翼勢隆盈議會，方握柄，欲奪薩氏位，旋訐其恣肆擅威福，坐劾落職。五月，左翼諸議員奉迎阿薩尼亞繼薩氏為總統，薩氏滋忿徙法國。大戰起，復流寓阿根廷，卒。

## 考據

分類:西班牙列傳
不列顛哥倫比亞大學

縮圖|172x172像素
**不列顛哥倫比亞大學**（University of British Columbia）者，加拿大西濱之明珠也。校立於溫哥華，肇建於西元一九〇八年，乃英屬哥倫比亞省高等學府之冠冕。其地襟山帶海，東倚洛磯山脈之巍峨，西眺太平洋之浩淼，鐘靈毓秀，誠求學問道之勝境。

校舍廣袤，林木蓊鬱，建築或古樸典雅，或摩登奇崛，相映成趣。藏書樓高聳入雲，典籍充棟，學子埋首其間，孜孜不倦。學科賅備，自天文曆算至人文哲思，自醫藥生化至工程營造，靡不精研。教授皆一時之選，授業傳道，誨人不倦。尤重寰球視野，聚五洲之菁英，納四海之思潮。斯校也，既得天地之清氣，復秉人文之厚積，蜚聲國際，譽滿瀛寰。
分類:加拿大大學
陸氏家制

**陸氏家制**者，陸九韶所撰之文也。

## 原文
### 居家正本上
古者，民生八歲入小學，學禮樂射御書數。至十五歲，則各因其材而歸之四民，故為農工商賈者亦得入小學，七年而後就其業。其秀異者入大學而為士。民之德行，凡小學大學之所教，俱不在言語文字，故民皆有實行而無詐偽。自井田廢壞，民無所養，幼者無小學之教，長者無大學之師，有國者設科取士。其始也，投名自薦，其終也，糊名考校。禮義亷耻絶滅盡矣。學校之養士，非養之也，賊夫人之子也。父母之教子，非教之也，是驅而入爭奪傾險之域也。愚謂人之愛子，但當教之以孝弟忠信，所讀之書先須六經語孟，通曉大義，明父母君臣夫婦兄弟朋友之節，知正心修身齊家治國平天下之道，以事父母，以和兄弟，以睦族黨，以交朋友，以接鄰里，使不得罪於尊卑上下之際次。讀諸史以知歷代興衰，究觀皇帝王霸與秦漢以来為國者規模措置之方。此皆非難事，功效逐日可見，惟患不為耳。世之教子者不知務此，惟教以科舉之業，志在於薦舉登科，難莫難於此者。試觀一縣之閒應舉者幾人，而與薦者有幾？至於及第，尤其希罕。蓋是有命，非偶然也。此孟子所謂求在外者得之有命是也。至於止欲通經知古今修身，為孝弟忠信之人，特恐人不為耳。此孟子所謂求則得之求在我者也。此有何難，而人不為耶？况既通經知古今，而欲應今之科舉，亦無難者。若命應仕宦，必得之矣。而又道德仁義在我，以之事君臨民，皆合義理，豈不榮哉！ 
### 居家正本下
人孰不愛家愛身愛子孫？然鮮克明愛之之道，故終焉適以損之。請試言其略：一家之事，貴於安寧和睦悠久也，其道在於孝弟謙遜，重仁義而輕名利夫！然後安寧和睦，可得而享也。今則不然，所謂謙遜仁義之道，口未嘗言之，朝夕之所從事者，名利也；寢食之所思惟者，名利也；相聚而講究者，取名利之方也。言及於名利，則津津然有喜色；言及於孝弟仁義，則淡然無味，惟思卧；幸其時數之遇，則躍躍以喜；小有沮意，則躁悶若無所容與，鑊湯爐炭無異。如其時數不遇，則朝夕憂煎，怨天尤人，至於父子相夷，兄弟叛散，良可憫也！豈非愛之適以損之乎？夫謀利而遂者不百一，謀名而遂者不千一。今處世不能百年，而乃徼幸於不百一不千一之事，豈不癡甚矣哉？就使遂志，臨政不明仁義之道，亦何足為門户之光耶？愚深思熟慮之日久矣，而不敢出諸口。今老矣，恐一旦先朝露而滅，不得與鄉曲父兄子弟語及，於此懷不滿之意，於冥冥之中無益也。故輒冒言之，幸垂聽而擇焉。夫事有本末，知愚賢不肖者本也，貧富貴賤者末也。得其本則末隨，趨其末則本末俱廢。此理之必然也。何謂得其本則末隨？今行孝弟，本仁義則為賢為知，賢知之人，衆所尊仰。雖簞瓢為奉，陋巷為居，已固有以自樂，而人不敢以貧賤而輕之，豈非得其本而末自隨乎？夫慕爵位，貪財利，則非賢非知，非賢非知之人，人所鄙賤，雖紆青紫，懷金玉，其胸襟未必通嘵義理，亦無以自樂，而人莫不鄙賤之。豈非趨其末而本末俱廢乎？况貧富貴賤，自有定分。富貴未必得，則將隕穫而無以自處矣。斯言往往招人怒罵，然愚謂或有信之者，其為益不細，雖怒罵有所不恤也。况相信者稍衆，則賢才自此而盛，又非小補矣！ 
### 居家制用上
古之為國者，冢宰制國用，必於歲之杪，五榖皆入，然後制國用。用之大小，視年之豐耗。三年耕，必有一年之食。九年耕，必有三年之食。以三十年之通制國用，雖有凶旱水溢，民無菜色。國既若是，家亦宜然。故凡家有田疇，足以瞻給者，亦當量入而為出，然後用度有凖，豐儉得中，怨讟不生，子孫可守。今以田疇所收，除租稅及種蓋糞治之外，所有若干，以十分均之，留三分為水旱不測之備。 專存米榖，不可變易銀錢輕貨，但當逐年增置倉廪。 一分為祭祀之用，祭祀謂先祖中霤社稷之神。 六分分十二月之用，閏月則分作十三月之用。 取一月合用之數，約為三十分，日用其一。茶飯魚肉，賔客酒漿，子孫紙筆，先生束修，幹事奴僕等，皆取諸其間。 可餘而不可盡，用至七分，為得中。不及五分，為太嗇。蓋於所餘太多，則家益富，不至僭侈無度，而入於罪戾矣。 其所餘者，别置簿收管，以為伏臘裘葛修葺墻屋醫藥賔客弔喪問疾時節餽送。又有餘，則以周給鄰族之貧弱者，賢士之窮困者，佃人之饑寒者，過往之無聊者，毋以妄施僧道。蓋僧道本是蠧民，况今之僧道，無不豐足。施之適足以濟其嗜欲，長其過惡，而費農夫血汗勤勞所得之物，未必不增吾冥罪，果何福之有哉？其田疇不多，日用不能有餘，則一味節嗇，裘葛取諸蠶績，牆屋取諸畜養，雜種蔬果皆以助用，不可侵過次日之物。一日侵過，無時可補，則便有破家之漸，當謹戒之！其有田少而用廣者，但當清心儉素，經營足食之路，於接待賔客弔喪問疾時節饋送聚會飲食之事，一切不講，免致干求親舊，以滋過失責望，故素以生怨尤，負諱通借，以招恥辱。家居如此，方為稱宜，而遠吝侈之咎。積是成俗，豈惟一家不憂水旱天灾，雖一縣一郡通天下皆無憂矣！其利豈不博哉！ 
### 居家制用下
居家之病有七，曰呼，曰遊，曰飲食，曰土木，曰爭訟，曰玩好，曰惰慢。有一於此，皆能破家。其次貧薄而務周旋，豐餘而尚鄙嗇，事雖不同，其終之害，或無以異，但在遲速之間耳。夫豐餘而不用者，宜若無害也，然已既豐餘，則人望以周濟。今乃恝然，必失人之情。既失人之情，則人不祐之，惟恐其無隙。苟有隙可乘，則爭媒蘖之，雖其子孫，亦懷不滿之意。一旦入手，若決堤破防矣。前所言存留十之三者，為豐餘之多者制也。苟所餘不能三分，則存二分亦可。又不能二分，則存一分亦可。又不能一分，則宜樽節用度，以存贏餘，然後家可長久。不然一旦有意外之事，必遂破家矣。 記曰：喪用三年之仂。註謂仂，什一也。計今所存留三分之數，喪葬所費，其豐約之節，當以此為凖。余謂人家婚禮，當視喪禮所費，則豐約亦似得中。其有貧者，豈復可立凖則？所謂斂手足形，還葬而無槨，人豈有非之者？則婚禮亦宜俱無所費，所謂迨其謂之是矣。 前所謂一切不講者，非絶其事也。謂不能以貨財為禮耳。如弔喪則以先往後罷為助，賔客則樵蘇供爨清談而已。至如奉親，最急也，啜菽飲水，盡其歡，斯謂之孝；祭祀，最嚴也，蔬食菜羹，足以致其敬。凡事皆然。則人固不我責，而我亦何歉哉！如此，則禮不廢而財不匱矣。前所言以其六分為十二月之用，以一月合用之數約為三十分者，非謂必於其日用盡，但約見每月每日之大槩，其間用度，自為贏縮，惟是不可先次侵過，恐難追補。宜先餘而後用，以無貽鄙嗇之譏。世皆謂用度有何窮盡？蓋是未嘗立法，所以豐儉皆無準則。好豐者妄用以破家，好儉者多藏以斂怨，無法可依，必至於此。愚今考古經國之制，為居家之法，隨貲産之多寡，制用度之豐儉。合用萬錢者，用萬錢不謂之侈；合用百錢者，用百錢不謂之吝，是取中可久之制也。

## 據
* 《陸氏家制》

分類:書籍
陸九齡

**陸九齡**，字**子壽**，號**復齋**，南宋江南西路撫州金谿縣人，紹興二年生。先世為吳郡陸氏分支，五代時徙居金谿。父賀，贈宣教郎，究心典籍，以《六經》授諸子；母饒氏，嚴於教子。九齡居次，兄九韶，弟九淵，俱以儒學顯，世稱「金谿三陸」。  

九齡幼承庭訓，博通經史。及長，與弟九淵共研心性之學，嘗謂：「人之惑有難以口舌爭者，力行所學可也。」乾道五年登進士第，授桂陽軍教授，興學教士，撰《復齋學則》，強調「收放心、養德性」。  

淳熙二年，偕弟九淵赴鵝湖之會，與朱熹論辯為學之方。九齡賦詩調和朱陸：「孩提知愛長知欽，古聖相傳只此心」，主張「留情傳注翻榛塞，著意精微轉陸沉」，呂祖謙讚其「氣象寬平，有中和之美」。  

六年，改授興國軍教授，修葺學宮，置學田百畝，刻《白鹿洞規》以教士子。嘗與朱熹書信往復，論「敬義夾持」工夫，謂：「持敬須貫動靜，如明鏡止水，照物無遺。」

紹熙元年，遷全州教授，未赴任而疾作。二年十月丙午，卒於金谿故里，年六十。葬於青田山祖塋之側，門人私諡**文達**。朱熹輓曰：「學問求放心，諸老漸推尊。臨終何所付，素業在兒孫。」明嘉靖九年，從祀金谿三陸祠。  

## 學術要旨
其學兼綜朱陸，自成體系：  
### 敬義並重
「主敬以立其本，窮理以致其知，反躬以踐其實」，補象山「尊德性」之偏。  
### 務實躬行
「聖門實學，步步著實」，斥空談心性之弊。 
### 調和朱陸
「心與理一，不容有二」，謂朱陸之爭「如冰炭同器，終必融釋」。  

## 評
《宋史·儒林傳》評：「九齡性周謹，與弟九淵相為師友，和而不同。」朱熹謂：「子壽兄弟氣象甚好，其學偏於上達，然皆切實。」黃宗羲《宋元學案》云：「復齋之學，篤實似朱，簡易類陸，實開東發、深寧之緒。」  
 
## 據
 • 《宋史》
 • 《宋元學案》 
 • 《朱文公文集》
 • 《東萊呂太史別集》
 • 《西江陸氏家譜》
康奈爾大學

縮圖
**康奈爾大學**者，美利堅紐約州之菁莪也，肇建於西元一八六五年。賢達埃茲拉·康奈爾，並學者安德魯·迪克森·懷特共襄盛舉。斯校乃常春藤聯盟之屬，然獨樹一幟，倡凡民皆可入學問之門，破貴胄壟斷之風。

訓曰：士無種，學無門。尤重農工，開現代機械耕作之先河，復以建築、旅業諸科聞名。圖書館穹頂巍峨，藏書三百萬卷。寰宇學子慕名而至，胡適、李登輝皆嘗學於此。

校制殊異，公私並濟，學院有七。治學自由，不拘成例。今有師生三萬餘，研習之風鼎盛，諸科交融，新論迭出。地處綺色佳鎮，湖山相映，林壑幽深，誠治學之佳所也。
## 據

## 博覽
*康奈爾大學
分類:美國大學
陳仁炳

**陳仁炳**，字仲華，湖北武昌人。幼承庭訓，聰穎過人，負笈滬江大學，復渡重洋，獲密西根大學社會學博士。歸國後執教滬上，主講復旦、聖約翰。抗戰時投身救亡，呼籲團結禦侮。戰後入中國民主同盟，與羅隆基等共倡憲政，直言敢諫，鋒芒畢露。新政初立，任政務院參事，然秉性剛直，未肯曲附。五七反右禍起，削職勞改，廿載沉淪。及至平反，鬢已星霜。晚歲潛心著述，輯《辛亥革命史論》存世。其人學貫中西，命途多蹇，然錚錚風骨，猶存士林記憶。
分類:湖北省列傳
彭文應

縮圖|171x171像素
**彭文應**，字仲謀，江西吉安人。少懷逸才，負笈清華，後渡海赴美，獲哥倫比亞大學政治碩士。歸國執教復旦、光華諸校，主政論，倡自由，筆挾風雷。抗戰時組救國會，奔走滬渝，疾呼禦侮。戰後入中國民主同盟，與羅隆基、儲安平共倡憲政，議政鋒芒畢露，不畏權勢。新政初，任上海市人民代表，然秉性剛介，屢諫時弊。五七反右禍起，以「章羅同盟」牽連，革職下放，饑病交迫而歿。及至八〇年代，沉冤得雪，遺稿輯存。其人傲骨嶙峋，雖際遇坎坷，然士節不墜，猶存青史一頁。
分類:江西省列傳
中國民主同盟

**中國民主同盟**，簡稱**民盟**，肇啟於民國三十載，初號「中國民主政團同盟」，越三載易今稱。創盟諸公張瀾、沈鈞儒、黃炎培輩，皆當世鴻儒，倡行憲政，力爭民權，共禦外侮。當烽煙際會之時，力主合縱抗敵，直斥專制之弊。及倭寇既逐，復痛陳兵燹之非，籲請和平立國，由是觸怒當道，遭國府厲禁。至三十七年，應中共召，聯袂北赴新政協，共繪九鼎藍圖。新元肇建，位列「民主黨派」之班，參襄國是。然戊戌反右禍起，盟中俊彥如羅隆基、章伯鈞輩，皆陷文獄，元氣遂戕。迨改革重光，枯枝再發，以敦教弘文為本，獻嘉謨於廟堂。縱觀其百年行跡，貫滄海橫流之世，開民智、張公道之初心，猶皎然未泯於風塵。
分類:中華人民共和國制度
蔡卞

**蔡卞**，字**元度**，興化人，與其兄京同年登科，調江陰主簿。王安石妻以女，因從之學。

## 變法幹將

元豐中，張璪薦為國子直講，加集賢校理、崇政殿說書，擢起居舍人，歷同知諫院、侍御史。居職不久，皆以安石執政親嫌辭。拜中書舍人兼侍講，進給事中。宋哲宗立，遷禮部侍郎。使於遼，遼人頗聞其名。卞適有寒疾，命載以白馳車，典客者曰：「此，君所乘，蓋異禮也。」使還，以龍圖閣待制知宣州，徙江寧府，歷揚、廣、越、潤、陳五州。廣州寶貝叢湊，一無所取。及徙越，夷人清其去，以薔薇露灑衣送之。

紹聖元年，復為中書舍人，上疏言：「先帝盛德大業，卓然出千古之上，發揚休光，正在史策。而實錄所紀，類多疑似不根，乞驗索審訂，重行刊定，使後世考觀，無所迷惑。」詔從之。以卞兼國史修撰。初，安石且死，悔其所作《日錄》，命從子防焚之，防詭以他書代。至是，卞即防家取以上，因文飾事跡，盡改元祐舊黨所修實錄、正史，於是呂大防、范祖禹、趙彥若、黃庭堅皆獲深譴。遷翰林學士。

## 黨同伐異
四年，拜尚書左丞，專託「紹述」之說，凡中傷舊黨，皆密疏建白，然後請哲宗親劄付外行之。章惇雖獨相，然猶在其術中。惇輕率不思，而卞深阻寡言，論議之際，惇毅然主持，卞或噤不啟齒。一時論者以為惇跡易明，卞心難見。

徽宗即位，諫官陳瓘、任伯雨、御史龔夬疏卞兄弟弄權，瓘并数卞尊私史以厭宗廟之罪，伯雨言：「卞之惡有過於惇，去年封事，數千人皆乞斬惇、卞，公議於此可見矣。」遂陳其大罪，詔以資政殿學士知江寧府，連貶少府少監、分司池州。

## 兄弟相訐
逾歲，起知大名府，徙揚州，召為中太乙宮使，擢知樞密院。時京居相位，卞禮辭，不許。徽宗謀復湟、鄯，問於卞，卞以王厚、高永年對。與京合謀，竭府藏以事邊，募商人運糧，不復問其直貴賤。鄯、廓至斗米錢四千，束芻錢千二百，秦中騷困。及取三州，進金紫光祿大夫，永年竟為帳下執去以降。自是宋夏交兵，連年不息，追仇任伯雨所言，曲自辦理。至欲會獄證治，諸人坐貶。

卞居心變法，一意以婦公王安石所行為至當。兄晚達而位在上，致己不得相，故二府政事時有不合。京以中旨用童貫為陝西制置使，卞言不宜用宦者，右丞張康國引李憲故事以對，卞曰：「用憲已非美事，憲猶稍習兵，貫略無所長，異時必誤邊計。」徽宗令中書行之。京於帝前詆卞，卞求去，以資政殿大學士知河南。

道人張懷素敗，卞素與之遊，謂其術通神，嘗識孔子、漢高帝，至稱為大士，坐降職。旋加觀文殿學士，拜昭慶軍節度使，入為侍讀，進檢校少保、開府儀同三司，易節鎮東。政和七年，謁歸上塚，道死，年六十。贈太傅，諡曰「**文正**」。高宗即位，追責卞為寧國軍節度副使。紹興五年，又貶單州團練副使。

## 引據

分類:宋列傳
白崇禧

**白崇禧**，字**健生**，廣西人也，清光緒十九年三月十八日，誕桂林。

## 生平

年廿三登保定軍官學校，初隸桂督陸榮廷部。後偕同列黃紹竑、李宗仁從國民黨征廣西，授討賊軍參謀長。民國十五年，國民革命軍誓師廣州，命北伐，授崇禧副總參謀長。北洋渠帥吳佩孚、孫傳芳平，積勳擢第四集團軍前敵總指揮。十七年初，崇禧破直魯奉軍餘眾，旋晤商蔣中正、馮玉祥及閻錫山諸軍，克天津；六月，張作霖率所部出關，東遁奉天。會作霖師還，崇禧與錫山聯軍先至，遂陷北京以歸。十月，置國民政府，命兼新編第十三軍軍長。逾年，中正請與崇禧、宗仁等議編遣，欲裁汰私兵。崇禧怒甚，乘商輪馳桂省，檄海內討蔣。既而戰事復構，中正遂引中央、湘、粵、滇各軍擊廣西，驟陷南寧。五月，崇禧、宗仁相繼敗走越南。未幾，崇禧復還，統桂軍拔廣西南寧、桂林諸城。戰數年，中央軍屢挫，蹙潰；至是攜宗仁、紹竑輩募練兵，據全省自守，中正亦無從遙制。俟中日釁開，國軍輒大創，患愈棘。中正以崇禧知兵任邊事，終思用之，召還，授軍事委員會副參謀總長，充軍訓部長。廿七年，日軍遽攻徐州，宗仁命崇禧發兵阻遏，乃與日軍鏖鬥於台兒莊。苦戰月餘，攻卻之，日軍始潰退。明年，日軍大舉犯湖南境，崇禧遣諸軍赴長沙協守；既搏戰，麾下薛岳奮擊日軍，迭斃其部萬餘人，長沙遂解圍焉。厥後崇禧頻著戰功，國軍氣稍振，中外多稱其驍勇，呼曰「小諸葛」。歷西南行營主任、廣東綏靖公署副主任，晉陸軍一級上將。越八年，日軍乞降，中正改軍事委員會設國防部，與崇禧等定其部官制。卅五年，以崇禧為國防部長，尋綜東北軍務。卅七年，改華中剿匪總司令，命駐漢口。時中共軍方盛，崇禧部故皆桂人，中正又以黃埔舊麾將環伺崇禧左右，頗為所掣制。卅八年四月，共軍集長江口，破南京，分道盡陷上海、武漢、長沙、蜀中要隘，益深入。崇禧退守兩廣，猶死戰，力持數月；而桂軍連喪師，兵疲彈匱，孤立無應者。十二月，廣西陷，崇禧餘眾為共軍林彪部悉殲之，於是走海南，輾轉徙臺北。明年，授戰略顧問副主委，仍入選國民大會廣西省代表如故。渡臺十七年，崇禧憂猜忌稱疾，久杜門。病卒臺北，年七十有三。崇禧因崇回教，歸葬六張犁伊斯蘭公墓，中正及政府百僚俱臨奠，論崇禧勳請予國葬。

## 親眷

崇禧嘗納婦馬氏 (五十一年卒)，孕七子三女。

### 諸子

### 諸女

## 考據

分類:中華民國列傳
分類:廣西壯族自治區列傳
羅隆基

縮圖|192x192像素
**羅隆基**，字努生，江西安福人。少懷壯志，負笈清華，後遊學美英，獲倫敦政經學院政治學博士。歸國後執教復旦、南開，倡言憲政，筆鋒銳利，主編《新月》，抨擊時弊。抗戰時，組中國民主同盟，力主民主抗敵，聲聞海內。國共內戰間，奔走調停，然終難挽狂瀾。新政既立，任政務委員、森林工業部長等職。然五七反右禍起，以「章羅同盟」獲罪，身陷囹圄，鬱鬱而終。其人才高性傲，毀譽參半，然倡自由、爭民權之志，終不泯於史冊。
分類:江西省列傳
中國季刊

《**中國季刊**》，肇創於西元一九六〇年，泰西倫敦大學亞非學院所刊，專研華夏古今之變。其文囊括政、計、群學，兼涉文、史、哲學。
分類:英國藝文
耿炳文

**耿炳文**，濠人。父君用，從太祖渡江，積功為管軍總管。援宜興，與張士誠兵爭柵，力戰死。炳文襲職，領其軍。取廣德，進攻長興，敗士誠將趙打虎，獲戰船三百余艘，擒其守將李福安等，遂克長興。長興據太湖口，陸通廣德，與宣、歙接壤，為江、浙門戶。太祖既得其地，大喜，改為長安州，立永興翼元帥府，以炳文為總兵都元帥，守之。溫祥卿者，多智數。避亂來歸，炳文引入幕府，畫守御計甚悉。張士誠左丞潘元明、元帥嚴再興帥師來爭。炳文奮擊，大敗去。久之，士誠復遣司徒李伯升帥眾十萬，水陸進攻。城中兵七千，太祖患之，命陳德、華高、費聚往援。伯升夜劫營，諸將皆潰。炳文嬰城固守，攻甚急，隨方御之，不解甲者月余。常遇春復帥援兵至，伯升棄營遁，追斬五千余人。其明年，改永興翼元帥府為永興衛親軍指揮使司，以炳文為使。已而士誠大發兵，遣其弟張士信復來爭。炳文又敗之，獲其元帥宋興祖。士信憤甚，益兵圍城。炳文與費聚出戰，又大敗之。長興為士誠必爭地，炳文拒守凡十年，以寡御眾，大小數十戰，戰無不勝，士誠迄不得逞。大軍伐士誠，炳文將所部克湖州，圍平江。吳平，進大都督府僉事。

從征中原，克山東沂、嶧諸州。下汴梁，徇河南，扈駕北巡。已，又從常遇春取大同，克晉、冀。從大將軍徐達征陝西，走李思齊、張思道，即鎮其地。浚涇陽洪渠十萬余丈，民賴其利。尋拜秦王左相都督僉事。

洪武三年，封長興侯，食祿千五百石，予世券。十四年，從大將軍出塞，破元平章乃兒不花於北黃河。十九年從潁國公傅龍德征雲南，討平曲靖蠻。二十一年從永昌侯藍玉北征，至捕魚兒海。二十五年帥兵平陝西徽州妖人之亂。三十年以征西將軍擒蜀寇高福興，俘三千人。

始，炳文守長興，功最高，太祖榜列功臣，以炳文附大將軍達為一等。及洪武末年，諸公、侯且盡，存者惟炳文及武定侯郭英二人；而炳文以元功宿將，為朝廷所倚重。

建文元年，燕王兵起。帝命炳文為大將軍，帥副將軍李堅、寧忠北伐，時年六十有五矣。兵號三十萬，至者惟十三萬。八月次真定，分營滹沱河南北。都督徐凱軍河間，潘忠、楊松駐鄚州，先鋒九千人駐雄縣。值中秋，不設備，為燕王所襲，九千人皆死。忠等來援，過月漾橋，伏發水中。忠、松俱被執，不屈死。鄚州陷。而炳文部將張保者降燕，備告南軍虛實。燕王縱保歸，使張雄、鄚敗狀，謂：「北軍且至。」於是炳文移軍盡渡河，並力當敵。軍甫移，燕兵驟至，循城蹴擊。炳文軍不得成列，敗入城。爭門，門塞，蹈藉死者不可數計。燕兵遂圍城。炳文眾尚十萬，堅守不出。燕王知炳文老將，未易下，越三日，解圍還。而帝驟聞炳文敗，憂甚。太常卿黃子澄遂薦李景隆為大將軍，乘傳代炳文。比至軍，燕師已先一日去。炳文歸，景隆代將，竟至於敗。

燕王稱帝之明年，刑部尚書鄭賜、都御史陳瑛劾炳文衣服器皿有龍鳳飾，玉帶用紅鞓，僭妄不道。炳文懼，自殺。

子璿，前軍都督僉事。尚懿文太子長女江都公主。炳文北伐，璿嘗勸直搗北平。炳文受代歸，不復用，璿憤甚。永樂初，杜門稱疾，坐罪死。

璿弟瓛，後軍都督僉事。與江陰侯吳高、都指揮楊文帥遼東兵圍永平，不克，退保山海關。高被間，徙廣西。文守遼東，瓛數請攻永平以動北平，文不聽。後與弟尚寶司卿瑄，皆坐罪死。
## 據
*《明史》卷一百三十
分類:明列傳
邵雍

**邵雍**，字**堯夫**，祖籍范陽。父古，精音律，隱居共城蘇門山；母李氏，早逝。雍生於北宋大中祥符四年十二月二十五日，幼隨父徙居共城，家貧，結廬百源之上，躬耕自給。  

少時篤學，寒不爐，暑不扇，夜不就席者數年。年三十，遊河內，師承李之才，得授《河圖》《洛書》及先天象數之學，遂通《易》理。李之才問：「物理之學可學乎？」對曰：「求物理當求天地萬物之情，非聖人不能盡其妙。」
  
慶曆間，西入關陝，北渡汾晉，考覈古今治亂。皇祐元年，定居洛陽，富弼、司馬光、呂公著等為購「安樂窩」居所，雍賦詩謝曰：「重謝諸公為買園，洛陽城裡占林泉。」與二程、張載論學，程顥讚其「振古之豪傑」。

嘉祐、治平間，三辭朝廷徵召，作《詔三下答鄉人》明志：「卻恐鄉人問消息，明朝中使到君家。」熙寧初，王安石行新法，雍作《感事吟》諷時：「自從新法行，常苦樽無酒」，然避談朝政，專注著述。  

熙寧十年六月二十三日，疾篤，程頤問遺言，對曰：「面前路徑須令寬，路窄則自無著身處，況能使人行耶？」卒年六十七，葬伊川神陰原。元祐二年，賜諡**康節**；淳祐元年，從祀孔廟。後世尊稱「**百源先生**」，以誌其居共城百源、開先天之學。

## 學術要旨
### 先天圖數
演伏羲四圖，謂「圖雖無文，吾終日言未嘗離乎是」。立「一分為二」法則：「太極既分，兩儀立矣。陽下交於陰，陰上交於陽，四象生矣。」

### 元會運世
以十二萬九千六百年為一元，分十二會、三百六十運、四千三百二十世，推演宇宙循環：「天開於子，地闢於丑，人生於寅」。斷北宋當「六會三運」，屬《易》之「賁卦」，主文治昌明。  

### 觀物之學
「以物觀物，性也；以我觀物，情也」，主消解主客對立。  
「一物其來有一身，一身還有一乾坤」，闡萬物皆備太極之理。

## 評
 • 程顥：「堯夫之學，粹然一出於正，所謂內聖外王之學也。」
 • 朱熹：「康節善闢宇宙，然終是空中樓閣。」
 • 黃宗羲：「《皇極》包羅萬象，雖京房、管輅不能及。」  

## 據
 

分類:宋列傳
英諾森三世

**英諾森三世** ，一名**依諾增爵**。諱**羅塔里奧·岡底**，相傳自其祖羅馬**塞格尼氏**。義大利人，教宗克萊孟兄子。西元一一六一年誕於加維尼亞諾，一二一六年七月十六日崩佩魯賈。幼從天主教習神學，得清談精要。稍長，學富律法，盡通其大義，國人號之曰異才焉。年廿九，克萊孟薦為樞機主教。逾八年教宗崩，諸樞機集議旋推其權國事；二月，襲掌天主教廷，自號「英諾森三世」，遣使告天下。英諾森有口辯，諳權術，及嗣立教宗，善怙勢馭四方強鄰；歐洲義、德、英、葡諸國主，咸使稱臣。英諾森又以「弭異端」名，數敕徵德、法與威尼斯兵眾，置十字軍，乃煽惑東伐拜占庭。一二〇四年四月，十字軍破君士坦丁堡，遂兼併拜占庭地，捷聞，英諾森冊其帥代為拉丁皇帝。拉特蘭會議者，始自教宗加理多，四傳至英諾森；一二一五年復立，大會教士及王公諸侯於拉特蘭宮，其曉諭以教宗獨尊、苦節修身、嚴飭教務為要。議設宗教裁判，頒行贖罪券、興什一奉獻、並更定聖禮，由是聲譽愈盛。而教宗氣焰延於各國，威震海內，至英諾森以後，未嘗能也。

## 考據

分類:教宗本紀
額我略七世

**額我略七世** ，諱**希爾德布蘭德·索瓦納**，托斯卡納人，鐵匠子。西元一〇二〇年，誕於圖夏。

## 生平

少從天主學，往來羅馬、德意志間，寄食修道院，博記經義。官司鐸，累擢宗座署理、總六品，加樞機號。一〇七三年四月，教宗亞歷山大崩，教廷諸樞機以索氏譽望所屬，乃咸歡舉為教宗。六月，奉主領教廷，上尊號「額我略七世」。初，教廷苦節既衰，樞機主教以下假神誥，務以貪墨淫惑，其徒亦錦衣玉食；修道士女欲求進者，欣然趨附。額我略襲立，當時多望其功業，遂以變革風俗為己任。額我略知教會弊深，親預其事，敕令更張法度，裁削姦邪，去奢靡卑陋，銳意謀良法致中興。於是收敘任權、罷鬻聖職、禁教士婚諸戒律相率而行，教眾翕然稱治，號為「額我略變法」。

時神聖羅馬皇帝頗萌霸天下意，憚額我略望重，又因其獨攬教士敘任，密召中外主教動議於沃爾姆斯，令褫教宗位。額我略覺帝謀，大怒，亟命除教籍，諭諸侯興師問罪帝。一〇七七年，帝遣使告額我略和解，不許；左右勸帝親往，遂跣足徒步逾千里，越阿爾卑斯山，入覲額我略於卡諾莎堡。值雪寒，帝辟穀悔過至三日，額我略方示懷柔，納卡諾莎伯爵瑪蒂爾達言，召見。帝伏闕求免訖，始恩赦。帝雖蒙寬宥，怨滋甚，與額我略嫌隙益張。越三年，帝封臣魯道夫僭逆，會諸侯兵合攻帝，遣薩克森人通教廷好，請同吊伐。額我略與薩人議，三月，復諭除帝籍，發諸侯聯軍進討。俟諭下，時論悉憐帝無辜，海內失望，咎額我略及教廷自恣，帝聲威漸盛。十月，魯道夫遽殞於陣，帝乘勝糾合歸附者，大敗諸侯，詔廢額我略，縱兵追襲至羅馬，改立心膂克萊孟為教宗。額我略尋南奔聖安傑羅堡，乞師諾曼人，倚其傭兵力戰逐帝守軍，復陷羅馬。既還，諾曼兵淫掠橫暴，焚民舍坊市，羅馬全城幾為之一空，而額我略弗能制也。民間苦傭兵擾害，爭效死擊之，額我略自是愈失信徒心，遂遁去。一〇八五年五月廿五日，走薩萊諾，崩，年六十有五。後五百年，教宗額我略十三世追贈真福品。一七二八年五月，本篤十三世晉額我略聖人。

## 考據

分類:教宗本紀
特奧多爾·豪斯

**特奧多爾·豪斯** ，德意志人。西元一八八四年一月卅一日，誕於布拉肯海姆。一九四八年，豪斯改德國民主黨設自由民主黨，以主席入選聯邦國會，歷議員，累授制憲委員會委員。豪斯性雍容有度，遇事輒默然，矜而不爭，與相容，遂得眾附。明年，憲法成，置聯邦政府於波恩；九月，國會付議舉元首。時豪斯黨人賴基民盟議員甚固，結其奧援，敗社民黨魁舒馬赫，推豪斯為總統。是時德意志總統，位尊貴重，然則按憲政以責任內閣節制其權，無專任，故養清望而已。軍國政事、內外章程，悉由基民盟諸閣員議訖，始決行。豪斯唯唯畫諾，至是居閒曹十年焉，迺以垂拱示國人，從寬無為，威柄遠不逮昔德皇及興登堡、希特勒輩。方任滿，豪斯致仕，旋歸寓巴登符騰堡。一九六三年十二月，不豫。十二日，病卒於家，年七十有九，政府致奠予公祭。

## 引據

分類:德國列傳
亨利·華萊士

**亨利·華萊士** ，美利堅人。西元一八八八年十月七日誕愛荷華，一九六五年十一月十八日卒康乃狄克。其先世務農，父與同名亨利，仕共和黨哈定政府，歷農業部長。年廿二，登愛荷華州立大學農學士，卒業，遊學四方。華氏屬文通貨殖，好農藝、神智、數算諸書，多能言其要略。既還，入《華萊士農民》報，充修撰。一九一四年，華氏偕妻相從田野間，築農莊於約翰斯頓。一九二三年，華氏募役種雜交植物鄉里，收其利以積家貲，買地置公司，植玉米其上，盈餘錢萬金。父卒，華氏徙入民主黨。一九二九年，海內蕭條，至後四年，共和黨庶政因循，久失釐正。華氏於市易其間，每因舊法日弊壞，輒譏其不便。華氏始善紐約州長小羅斯福，詣其晤商時事，進言至興革之際，羅斯福歎華氏才，多所啟悟，論事頻首肯之。及羅斯福為總統，創行新政，尋起華氏入內閣，擢農業部長。先是，美農戶畜牧及耕稼冗濫，致價賤，鄉民累歲損其利，遂破產。華氏請立農業調整法，聯邦政府預買民間畜產，使胥吏出錢雇屠宰，削五穀、牛畜與果實盈餘，悉減數增價。並飭設農業調整協理局，定額墾輸土產物，有限而後售，咸去耗折弊竇，由是價増，民用不復虧額焉。

一九四零年，羅斯福欲革諸弊，薦華氏代舊黨加納入選副總統，明年初，真除，兼國會參議院議長。初，羅斯福當國，民主黨獨握柄，以政見相從，乃有新派、舊派類分。新派以羅氏為首，而華氏、霍普金斯等為佐。舊派以加納、漢尼根、保利等為首，佐之者甚眾。同為執政者各為朋比，惟華氏骨鯁樸直，不植私黨，參議員杜魯門無立黨矣。昔共和黨用事百僚退處在野，猶分佈國會、法院，潛伺間隙，偕民主黨舊派屢掣羅斯福新法，撼當局。華氏既居副座，數訐斥其非，遂爲保守者所忌。羅斯福患其下忿爭攻詆，沮撓新政，方思調停兩派積怨；以華氏為政操切，孤立無黨望，雖心善其論策，浸弗能聽。越四年，華氏將任滿，舊派訾議其益力，紛傾陷華氏於羅斯福前，久之，羅氏愈不悅。會朝議改選，保守輩漢尼根、保利等爭引用杜魯門奪華氏位，遊說再三，與會羣公從而應之。羅斯福始以為然，乃貶華氏商務部長。杜魯門立，與華氏議政多相牴；未幾，責華氏附蘇聯，落職，至是投閑終其世不得起。

## 引據

分類:美國列傳
分類:愛荷華州列傳
周亞夫

**周亞夫**，父絳侯周勃。勃漢文帝十一年卒，文帝乃擇勃子賢者河內守亞夫，封為**條侯**，續絳侯後。

亞夫自未侯為河內守時，許負相之，曰：「君後三歲而侯。侯八歲為將相，持國秉，貴重矣，於人臣無兩。其後九歲而君餓死。」亞夫笑曰：「臣之兄已代父侯矣，有如卒，子當代，亞夫何說侯乎？然既已貴如負言，又何說餓死？指示我。」許負指其口曰：「有從理入口，此餓死法也。」居三歲，其兄絳侯勝之有罪，孝文帝擇絳侯子賢者，皆推亞夫，乃封亞夫為條侯，續絳侯後。

文帝之後六年，匈奴大入邊。乃以宗正劉禮為將軍，軍霸上；祝茲侯徐厲為將軍，軍棘門；以河內守亞夫為將軍，軍細柳：以備胡。上自勞軍。至霸上及棘門軍，直馳入，將以下騎送迎。已而之細柳軍，軍士吏被甲，銳兵刃，彀弓弩，持滿。天子先驅至，不得入。先驅曰：「天子且至！」軍門都尉曰：「將軍令曰『軍中聞將軍令，不聞天子之詔』。」居無何，上至，又不得入。於是上乃使使持節詔將軍：「吾欲入勞軍。」亞夫乃傳言開壁門。壁門士吏謂從屬車騎曰：「將軍約，軍中不得驅馳。」於是天子乃按轡徐行。至營，將軍亞夫持兵揖曰：「介胄之士不拜，請以軍禮見。」天子為動，改容式車。使人稱謝：「皇帝敬勞將軍。」成禮而去。既出軍門，群臣皆驚。文帝曰：「嗟乎，此真將軍矣！曩者霸上、棘門軍，若兒戲耳，其將固可襲而虜也。至於亞夫，可得而犯邪！」稱善者久之。月餘，三軍皆罷。乃拜亞夫為中尉。

孝文且崩時，誡太子曰：「即有緩急，周亞夫真可任將兵。」文帝崩，拜亞夫為車騎將軍。孝景三年，吳楚反。亞夫以中尉為太尉，東擊吳楚。因自請上曰：「楚兵剽輕，難與爭鋒。願以梁委之，絕其糧道，乃可制。」上許之。

太尉既會兵滎陽，吳方攻梁，梁急，請救。太尉引兵東北走昌邑，深壁而守。梁日使使請太尉，太尉守便宜，不肯往。梁上書言景帝，景帝使使詔救梁。太尉不奉詔，堅壁不出，而使輕騎兵弓高侯等絕吳楚兵後食道。吳兵乏糧，饑，數欲挑戰，終不出。夜，軍中驚，內相攻擊擾亂，至於太尉帳下。太尉終臥不起。頃之，復定。後吳奔壁東南陬，太尉使備西北。已而其精兵果奔西北，不得入。吳兵既餓，乃引而去。太尉出精兵追擊，大破之。吳王濞棄其軍，而與壯士數千人亡走，保於江南丹徒。漢兵因乘勝，遂盡虜之，降其兵，購吳王千金。月餘，越人斬吳王頭以告。凡相攻守三月，而吳楚破平。於是諸將乃以太尉計謀為是。由此梁孝王與太尉有卻。

歸，復置太尉官。五歲，遷為丞相，景帝甚重之。景帝廢栗太子，丞相固爭之，不得。景帝由此疏之。而梁孝王每朝，常與太后言條侯之短。竇太后曰：「皇后兄王信可侯也。」景帝讓曰：「始南皮、章武侯先帝不侯，及臣即位乃侯之。信未得封也。」竇太后曰：「人主各以時行耳。自竇長君在時，竟不得侯，死後乃封其子彭祖顧得侯。吾甚恨之。帝趣侯信也！」景帝曰：「請得與丞相議之。」丞相議之，亞夫曰：「高皇帝約『非劉氏不得王，非有功不得侯。不如約，天下共擊之』。今信雖皇后兄，無功，侯之，非約也。」景帝默然而止。

其後匈奴王唯徐盧等五人降，景帝欲侯之以勸後。丞相亞夫曰：「彼背其主降陛下，陛下侯之，則何以責人臣不守節者乎？」景帝曰：「丞相議不可用。」乃悉封徐盧等為列侯。亞夫因謝病。景帝中三年，以病免相。

頃之，景帝居禁中，召條侯，賜食。獨置大胾，無切肉，又不置櫡。條侯心不平，顧謂尚席取櫡。景帝視而笑曰：「此不足君所乎？」條侯免冠謝。上起，條侯因趨出。景帝以目送之，曰：「此怏怏者非少主臣也！」

居無何，條侯子為父買工官尚方甲楯五百被可以葬者。取庸苦之，不予錢。庸知其盜買縣官器，怒而上變告子，事連汙條侯。書既聞上，上下吏。吏簿責條侯，條侯不對。景帝罵之曰：「吾不用也。」召詣廷尉。廷尉責曰：「君侯欲反邪？」亞夫曰：「臣所買器，乃葬器也，何謂反邪？」吏曰：「君侯縱不反地上，即欲反地下耳。」吏侵之益急。初，吏捕條侯，條侯欲自殺，夫人止之，以故不得死，遂入廷尉。因不食五日，嘔血而死。國除。

絕一歲，景帝乃更封絳侯勃他子堅為平曲侯，續絳侯後。十九年卒，謚為共侯。子建德代侯，十三年，為太子太傅。坐酎金不善，元鼎五年，有罪，國除。條侯果餓死。死後，景帝乃封王信為蓋侯。
## 據
*《史記》卷五十七
分類:漢列傳
檀道濟

**檀道濟**，高平金鄉人，左將軍韶少弟也。少孤，居喪備禮。奉姊事兄，以和謹致稱。

高祖創義，道濟從入京城，參高祖建武軍事，轉征西。討平魯山，禽桓振，除輔國參軍、南陽太守。以建義勳，封吳興縣五等侯。盧循寇逆，羣盜互起，郭寄生等聚作唐，以道濟為揚武將軍、天門太守討平之。又從劉道規討桓謙、荀林等，率厲文武，身先士卒，所向摧破。及徐道覆來逼，道規親出拒戰，道濟戰功居多。遷安遠護軍、武陵內史。復為太尉參軍，拜中書侍郎，轉寧朔將軍，參太尉軍事。以前後功封作唐縣男，食邑四百戶。補太尉主簿、諮議參軍。豫章公世子為征虜將軍鎮京口，道濟為司馬、臨淮太守。又為世子西中郎司馬、梁國內史。復為世子征虜將軍司馬，加冠軍將軍。

義熙十二年，高祖北伐，以道濟為前鋒出淮、肥，所至諸城戍望風降服。進剋許昌，獲偽寧朔將軍、潁川太守姚坦。及大將楊業至成臯，偽兗州刺史韋華降。逕進洛陽，偽平南將軍陳留公姚洸歸順。凡拔城破壘，俘四千餘人。議者謂應悉戮以為京觀。道濟曰：「伐罪弔民，正在今日。」皆釋而遣之。於是戎夷感悅，相率歸之者甚眾。進據潼關，與諸軍共破姚紹。長安既平，以為征虜將軍、琅邪內史。世子當鎮江陵，復以道濟為西中郎司馬、持節、南蠻校尉。又加征虜將軍。遷宋國侍中，領世子中庶子，兗州大中正。

高祖受命，轉護軍，加散騎常侍，領石頭戍事。聽直入殿省。以佐命功，改封永脩縣公，食邑二千戶。徙為丹陽尹，護軍如故。高祖不豫，給班劍二十人。

出監南徐兗之江北淮南諸郡軍事、鎮北將軍、南兗州刺史。景平元年，虜圍青州刺史竺夔於東陽城，夔告急。加道濟使持節、監征討諸軍事，與王仲德救東陽。未及至，虜燒營，焚攻具遁走。將追之，城內無食，乃開窖取久穀，窖深數丈，出穀作米，已經再宿，虜去已遠，不復可追，乃止。還鎮廣陵。

徐羨之將廢廬陵王義真，以告道濟，道濟意不同，屢陳不可，不見納。羨之等謀欲廢立，諷道濟入朝，既至，以謀告之。將廢之夜，道濟入領軍府就謝晦宿。晦其夕竦動不得眠，道濟就寢便熟，晦以此服之。太祖未至，道濟入守朝堂。上即位，進號征北將軍，加散騎常侍，給鼓吹一部。進封武陵郡公，食邑四千戶。固辭進封。又增督青州、徐州之淮陽下邳琅邪東莞五郡諸軍事。

及討謝晦，道濟率軍繼到彥之。彥之戰敗，退保隱圻，會道濟至。晦本謂道濟與羨之等同誅，忽聞來上，人情兇懼，遂不戰自潰。事平，遷都督江州荊州之江夏豫州之西陽新蔡晉熙四郡諸軍事、征南大將軍、開府儀同三司、江州刺史，持節、常侍如故。增封千戶。

元嘉八年，到彥之伐索虜，已平河南，尋復失之，金墉、虎牢並沒，虜逼滑臺。加道濟都督征討諸軍事，率眾北討。軍至東平壽張縣，值虜安平公乙旃眷。道濟率寧朔將軍王仲德、驍騎將軍段宏奮擊，大破之。轉戰至高梁亭，虜寧南將軍、濟州刺史壽昌公悉頰庫結前後邀戰，道濟分遣段宏及臺隊主沈虔之等奇兵擊之，即斬悉頰庫結。道濟進至濟上，連戰二十餘日，前後數十交，虜眾盛，遂陷滑臺。道濟於歷城全軍而反。進位司空，持節、常侍、都督、刺史並如故。還鎮尋陽。

道濟立功前朝，威名甚重，左右腹心，並經百戰，諸子又有才氣，朝廷疑畏之。太祖寢疾累年，屢經危殆，彭城王義康慮宮車晏駕，道濟不可復制。十二年，上疾篤，會索虜為邊寇，召道濟入朝。既至，上間。十三年春，將遣道濟還鎮，已下船矣，會上疾動，召入祖道，收付廷尉。詔曰：「檀道濟階緣時幸，荷恩在昔，寵靈優渥，莫與為比。曾不感佩殊遇，思答萬分，乃空懷疑貳，履霜日久。元嘉以來，猜阻滋結，不義不昵之心，附下罔上之事，固已暴之民聽，彰於遐邇。謝靈運志凶辭醜，不臣顯著，納受邪說，每相容隱。又潛散金貨，招誘剽猾，逋逃必至，實繁彌廣，日夜伺隙，希冀非望。鎮軍將軍仲德往年入朝，屢陳此迹。朕以其位居台鉉，豫班河岳，彌縫容養，庶或能革。而長惡不悛，凶慝遂遘，因朕寢疾，規肆禍心。前南蠻行參軍龐延祖具悉奸狀，密以啟聞。夫君親無將，刑茲罔赦。況罪釁深重，若斯之甚。便可收付廷尉，肅正刑書。事止元惡，餘無所問。」於是收道濟及其子給事黃門侍郎植、司徒從事中郎粲、太子舍人隰、征北主簿承伯、祕書郎遵等八人，並於廷尉伏誅。又收司空參軍薛彤，付建康伏法。又遣尚書庫部郎顧仲文、建武將軍茅亨至尋陽，收道濟子夷、邕、演及司空參軍高進之誅之。薛彤、進之並道濟腹心，有勇力，時以比張飛、關羽。初，道濟見收，脫幘投地曰：「乃復壞汝萬里之長城！」邕子孺乃被宥，世祖世，為奉朝請。
## 據
*《宋書》列傳第三
分類:南朝列傳
王崇芳

**王崇芳**，<u>江蘇</u><u>鎮江</u>人也，生於公元一九三六年，卒於二〇二五年五月二十六日。卒業於高等學府，專習國文，既而授業於中學，教授英語。其餘暇之時，兼自修俄、法、日諸語，且稍通拉丁文。

王君少時，年甫十七，已肇習世界語。既通文法，遂與海外之人交書信，言語往來，不知疲倦。其所撰文稿，早見刊於域外，是以名聲漸著。至一九八〇年代，王君應邀參與《世界語漢語詞典》之編纂，張閎凡主其事。該書詞彙浩繁，譯訓精審，於一九八七年刊行，共計一千零三十五頁。自一九九三年始，王君潛心編纂《漢語世界語大詞典》，歷時十餘載，方得成書，為迄今所見最為詳備之漢世詞典，於二〇〇七年刊行於世。其後，續成《世界語漢語大詞典》，於二〇一五年付梓。

王君不獨編詞，亦能譯書，自漢、英兩語譯為世界語。其譯有《周恩來傳》、《中國陶瓷》及小說《駱駝祥子》諸書，無不嚴謹精雅，為世所推。尤精於中國古典詩文之翻譯，曾以世界語譯《論語》《道德經》《孫子兵法》《六祖壇經》《菜根譚》《金瓶梅》等經典。王君以譯筆傳華夏之精粹，啟異邦之知音，實弘中國文化於世界，厥功甚偉。
分類:世界語
人工語言

**人工語言**者，或謂之**人造語言**，蓋人功所結撰，而非自然之言語也 。其作也，或欲通萬方之隔，或欲究理道之精，故規墨咸備，自成一體。與常言迥異，非由積習而萌、成俗而興。然既宣於世，亦隨時勢而移易，浸潤人心，遂與真語並驅，同歷遷流之途焉。
分類:語言學